Pengerusi Pro-Keadilan Sarawak mengaku tidak salah hina Agong
Oleh NUZULSHAM SHAMSUDDIN

1 Jun 2021, 3:13 pm
KUALA LUMPUR – Pengerusi Pro-Keadilan Sarawak, Iswardy Morni mengaku tidak bersalah di Mahkamah Sesyen di sini hari ini atas pertuduhan mengeluarkan kata-kata berbaur hasutan bagi menghina Yang di-Pertuan Agong dalam laman sosial Facebook Sabtu lalu.
Iswardy, 44, membuat pengakuan tidak bersalah itu selepas pertuduhan dibacakan terhadapnya di hadapan Hakim Mahyon Talib.
Mengikut pertuduhan, Iswardy didakwa telah mengeluarkan kenyataan melalui Facebook Iswardy Morni Official dengan menyebut kata-kata menghasut yang mempunyai kecenderungan bagi mendatangkan penghinaan terhadap Yang di-Pertuan Agong.
Kesalahan itu didakwa dilakukan Pejabat Jabatan Siasatan Jenayah Komersial (JSJK) Bukit Aman di sini pukul 3 petang pada 29 Mei lalu.
Berikutan itu pendakwaan dikemukakan di bawah Seksyen 4 (1) (a) Akta Hasutan 1948 (Akta 15) dan boleh dihukum di bawah Seksyen 4(1) akta sama yang memperuntukkan denda maksimum RM5,000 atau penjara maksimum tiga tahun atau kedua-duanya sekali jika sabit kesalahan.
Terdahulu, Timbalan Pendakwa Raya, Datuk Yusaini Amer Abdul Karim, menawarkan jaminan RM20,000 dengan seorang penjamin terhadap tertuduh.

Bagaimanapun, peguam Nik Mohamed Ikhwan Nik Mahamud yang mewakili tertuduh memohon  jaminan rendah dengan alasan perlu tertuduh menanggung keluarga selain sudah memberikan kerjasama yang baik kepada pihak polis.
Mahkamah kemudian membenarkan tertuduh diikat jamin RM5,000 dengan seorang penjamin, berserta syarat tambahan, tertuduh dilarang mengeluarkan atau membuat sebarang ulasan terhadap kes ini.
Mahkamah kemudian menetapkan 2 Ogos ini untuk sebutan semula kes.
Kosmo! Online 30 Mei lalu melaporkan Iswardy ditahan bagi membantu siasatan berhubung video berbaur hasutan dan menghina Yang di-Pertuan Agong.
Pemangku Pengarah Jabatan Siasatan Jenayah (JSJ) Bukit Aman, Datuk Dev Kumar berkata, lelaki berusia dalam lingkungan 40-an itu ditahan oleh Unit Siasatan Jenayah Terkelas (USJT) Bukit Aman dan suspek ditahan di kediamannya di Kajang pada pukul 11 malam bagi membantu siasatan.
Terdahulu, satu video secara ‘live’ berkenaan Total Lockdown: Apa Yang Kerajaan Gagal Belajar Dalam Setahun ini yang menghina Al-Sultan Abdullah Ri’ayatuddin Al-Mustafa Billah Shah tular dalam media sosial. -K!ONLINE


Cuepacs sokong manifestasi solidariti penjawat awam
1 Jun 2021, 3:02 pm
PETALING JAYA – Kongres Kesatuan Pekerja-Pekerja Dalam Perkhidmatan Awam (Cuepacs) menyokong manifestasi solidariti penjawat awam bagi menyalurkan sedikit sumbangan kepada Akaun Amanah Bencana selama tiga bulan.
Presiden Cuepacs, Adnan Mat berkata, ianya susulan kenyataan daripada Ketua Setiausaha Negara, Tan Sri Mohd. Zuki Ali sebagai tanda kebersamaan para penjawat awam dalam menyokong usaha kerajaan memerangi dan melandaikan keluk jangkitan pandemik Covid-19.
“Melalui solidariti ini, sebahagian Imbuhan Tetap Keraian (ITK) bagi Pengurusan Tertinggi dan Gred 44 hingga Gred 56, serta Imbuhan Tetap Khidmat Awam (ITKA) bagi Gred 29 hingga Gred 41 yang dinikmati oleh penjawat awam pada masa kini akan disumbangkan kepada Akaun Amanah Bencana.
“Sumbangan dari lebih 800,000 penjawat awam (tidak termasuk frontliners serta penjawat awam Gred 1 hingga Gred 28) adalah dianggarkan berjumlah lebih RM30 juta,” katanya dalam satu kenyataan di sini hari ini.
Tambahnya, inisiatif tersebut disambut baik oleh semua kakitangan kerajaan yang terlibat.
“Saya percaya ramai penjawat awam melibatkan diri dalam memberi sumbangan dan bantuan kepada golongan yang memerlukan sama ada melalui badan bukan kerajaan (NGO), pusat zakat atau secara persendirian walaupun inisiatif ini tidak dilaksanakan.

“Bagi penjawat awam yang tidak terlibat dengan inisiatif tersebut, mereka tetap meyumbang kepada rakyat dan negara sama ada melalui bentuk kewangan atau pun tenaga mereka,” ujarnya.
Jelasnya, beliau menyeru semua pihak untuk terus bersama dengan rakyat dan kerajaan di dalam usaha memerangi wabak Covid-19 semasa tempoh Perintah Kawalan Pergerakan (PKP) ini.
“Kebersamaan setiap masyarakat merupakan kunci utama dalam kejayaan kita melandaikan keluk jangkitan Covid-19.
“Diharapkan sektor-sektor ekonomi yang dibenarkan beroperasi kekal mematuhi prosedur operasi standard (SOP) yang ditetapkan sepanjang tempoh PKP penuh ini,” katanya. – K! ONLINE


Pasangan ahli sukan tak boleh ikut ke luar negara
Oleh MOHD RIDZAUDDIN ROSLAN

2 Jun 2021, 9:58 pm
PETALING JAYA- Mana-mana ahli sukan yang mewakili Malaysia dalam kejohanan antarabangsa secara ‘on and off’ tidak dibenarkan membawa pasangan semasa menyertai pertandingan berkenaan.
Jabatan Imigresen (JIM) dalam satu kenyataan berkata, kebenaran keluar negara itu hanya diberikan kepada ahli sukan terbabit selain jurulatih serta kru profesional sahaja.
“Ahli sukan yang menyertai kejohanan secara ‘on and off’ dan tidak menetap di luar negara, tidak dibenarkan membawa pasangan semasa menyertai kejohanan.
“Hanya jurulatih dan krew profesional yang terlibat sahaja dibenarkan keluar bersama ahli sukan berkenaan,” katanya di sini tadi.
Katanya, kelulusan membawa pasangan hanya diberikan kepada ahli sukan yang menetap dan berpangkalan di luar negara sahaja seperti pelumba basikal dan pemain golf profesional.
“Dalam perkara ini JIM telah menjumpai beberapa kes penyalahgunaan kelulusan permohonan keluar negara melalui MyTravelPass (MTP) oleh warganegara Malaysia melalui semakan yang dijalankan di pintu masuk negara.

“Mereka menggunakan kelulusan tersebut dengan tujuan lain selain daripada kategori yang dibenarkan keluar negara,” jelasnya.
Terdahulu, pelumba Moto2 negara, Hafizh Syahrin meluahkan perasaan kecewanya di laman media sosial selepas isterinya, Noor Suzana Abdul Manaf gagal mendapat kebenaran untuk terbang ke Itali. -K!ONLINE


[VIDEO] Ambil kesempatan jalan lengang untuk berlumba
Oleh SITI AMINAH MOHD YUSOF

2 Jun 2021, 11:12 pm
PETALING JAYA – Klip video memaparkan aksi sekumpulan mat rempit terdiri daripada empat pemuda berlumba motosikal dipercayai dirakam di Kuantan, Pahang tular di media sosial sejak semalam.
Video berdurasi 1 minit 47 saat itu dirakam kamera papan pemuka seorang pengguna jalan raya pada 30 Mei 2021 kira-kira pukul 7 petang yang menyaksikan pemuda terbabit menunggang motosikal di tengah-tengah jalan raya sekali gus menghalang kenderaan lain.
Kumpulan pemuda terbabit turut kelihatan tidak membenarkan kenderaan lain memotong mereka selain tidak mengendahkan usaha beberapa pemandu yang cuba memberi teguran melalui amaran hon.
Video yang kemudiannya dimuatnaik di laman Facebook dan Twitter Pertubuhan Bukan Kerajaan (NGO), Malaysian Crime Watch (MyWatch) dengan aksi berlumba MotoGP itu dikecam ramai netizen yang menyifatkannya sebagai biadap dan membahayakan keselamatan pengguna jalan raya lain.
“Segelintir mat rempit ambil kesempatan jalan lengang untuk berlumba. Lokasi di Kuantan, Pahang,” kata pengendali akaun MyWatch.
“Aduh sudahlah perlahan, malulah woi kereta hon begitu saja,” perli seorang netizen – K! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Remaja Singapura mengaku salah ugut bunuh pemain Liga Perdana Inggeris
Oleh KOSMO!

2 Jun 2021, 8:45 pm
SINGAPURA – Seorang remaja mengaku menghantar ugutan bunuh kepada pemain bola sepak Liga Perdana Inggeris, Neal Maupay kerana tidak berpuas hati dengan keputusan satu perlawanan bola baru-baru ini.
Derek Ng De Ren, 19, menghantar mesej tersebut kepada kelab Brighton & Hove Albion tahun lalu.
Dia berbuat demikian kerana berasa marah selepas menonton perlawanan bola antara Brighton dan Arsenal pada Jun tahun lalu yang menyaksikan penjaga gol Arsenal Bernd Leno disingkirkan pada babak pertama perlawanan selepas bertembung dengan Maupay.
Penyerang Perancis itu kemudian menjaringkan gol dalam kemenangan penting buat Brighton.
Ng De Ren yang menyalahkan Maupay atas kecederaan Leno dan kekalahan Arsenal kemudian menghantar beberapa mesej ugutan bunuh kepada Maupay menerusi akaun Instagram pemain itu.
“Awak fikir awak boleh melarikan diri selepas mencederakan Leno? Tidak. Tapi jangan risau kerana awak akan selamat dan tidak akan diapa-apakan.

“Lebih seronok melihat awak berasa sakit apabila melihat orang yang awak sayang terseksa,” tulisnya yang turut mengugut untuk membunuh Maupay dan ahli keluarganya.
Pendakwa, Jeremy Bin berkata, dengan menggunakan akaun tanpa nama dan tidak mendedahkan lokasinya, Ng De Ren boleh ‘menyebabkan bahaya’ kepada Maupay.
“Mangsa benar-benar percaya bahawa ancaman itu adalah benar dan menganggap suspek mungkin berada dekat dengannya sehingga memaksa Maupay menempatkan keluarganya jauh dari kediaman mereka,” kata Bin.
Ng De Ren mengaku salah terhadap dua tuduhan gangguan dan dua lagi tuduhan sama akan dipertimbangkan ketika hukuman dijatuhkan.
Dia yang akan dijatuhi hukuman bulan depan berdepan hukuman penjara sehingga enam bulan dan juga sejumlah denda yang akan ditetapkan kelak. -AFP


100 juta pekerja lagi jatuh miskin akibat pandemik Covid-19
Oleh KOSMO!

2 Jun 2021, 11:13 pm
GENEVA, Switzerland – Pandemik Covid-19 menyebabkan lebih 100 juta pekerja lagi terjerumus ke dalam kemiskinan, kata Pertubuhan Bangsa-Bangsa Bersatu (PBB) selepas bilangan jam bekerja merosot teruk, manakala akses kepada pekerjaan berkualiti hilang.
Dalam laporannya, Pertubuhan Buruh Antarabangsa (ILO) memberi amaran bahawa krisis pasaran buruh yang berpunca daripada pandemik masih jauh daripada berakhir dengan sektor pekerjaan dijangka paling awal akan pulih pada  2023 atau mengambil masa lebih lama.
Laporan ILO bertajuk World Employment and Social Outlook itu menyatakan bahawa dunia akan hilang 75 juta pekerjaan pada hujung tahun ini berbanding sekiranya pandemik koronavirus tidak berlaku.
Menurutnya, kehilangan  23 juta pekerjaan lain dijangka pada akhir tahun hadapan.
“Covid-19 bukan hanya krisis kesihatan awam tetapi ia juga krisis pengangguran dan kemanusiaan,” kata ketua ILO,  Guy Ryder.
Laporan ILO menunjukkan pengangguran global dijangka berjumlah 205 juta orang tahun depan sekali gus jauh lebih tinggi berbanding 187 juta pada 2019.

Bagaimanapun, situasi sebenar adalah lebih buruk daripada angka pengangguran rasmi tersebut.
Ramai orang masih bekerja tetapi masa pekerjaan mereka berkurangan dengan banyak.
Pada tahun lalu, 8.8 peratus masa bekerja di seluruh dunia hilang atau bersamaan kira-kira 255 juta pekerjaan sepenuh masa.
Pengurangan pekerjaan dan masa bekerja mengakibatkan kekurangan pendapatan hasil dan meningkatkan kadar kemiskinan.
Seramai 108 juta pekerja lagi  di seluruh dunia dikategorikan sebagai miskin atau miskin tegar tahun ini berbanding 2019. Ini bermakna mereka menjana  pendapatan kurang daripada  AS$3.20 (RM13) sehari, demikian menurut kajian tersebut. – AFP


Farid Kamil hampiri rekod P. Ramlee, berhasrat nak bersara
Oleh MOHD. HAIKAL ISA

2 Jun 2021, 10:12 pm
PETALING JAYA – Pelakon Farid Kamil tidak menyangka lebih 20 tahun berkecimpung dalam dunia lakonan, dia hampir menyamai rekod seniman ulung negara, Allahyarham Tan Sri P. Ramlee.
Farid atau nama sebenarnya, Farid Kamil Zahari, 40, berkata, ketika ini dia baru menyedari bahawa dia sudah berlakon sebanyak 60 buah filem. Lagi enam buah filem lagi dia akan menyamai rekod Allahyarham Tan Sri P. Ramlee.
“Saya sedar ini satu perjalanan yang panjang, daripada tak tahu apa-apa, masuk universiti sehinggalah didedahkan dengan perfileman.
“Apabila itu berlaku, pada saya hero filem Malaysia ini sejauh mana mampu bertahan, itu adalah berbalik kepada rezeki masing-masing,” ujarnya yang berhasrat mahu berlakon 100 buah filem.
Sehubungan itu, suami kepada aktres Diana Danielle itu memaklumkan dia sudah bersedia untuk bersara sebagai seorang pelakon pada bila-bila masa sahaja.
Farid berkata, ia bukanlah disebabkan ‘ haters’ atau kontroversi yang berlaku atas dirinya tetapi atas alasan perjalanan kerjayanya yang cukup panjang dalam sebagai seorang pelakon.

“Saya bersedia untuk bersara bila-bila masa, kalau tidak diperlukan lagi apakan daya. Sebagai seorang pelakon modal kita adalah pada instrumen iaitu tubuh badan kita.
“Kalau kita tak mampu memberikan alunan atau getaran sama bermakna di situlah titik yang menjadi antara pemisah antara saya bersara atau tidak,” jelasnya.
Farid bakal muncul dalam drama terbaharu adaptasi novel, Masih Ada Cinta bergandingan dengan pelakon jelita, Mimi Lana.
Diarahkan oleh Osman Ali, drama berkenaan turut dibintangi Dayang Areeda, Halim Radzi, Fahmy Reza dan Aishah Ilias itu telah mula ditayangkan mulai hari ini (2 Jun) pada pukul 7 malam tadi di TV3. – K! ONLINE


Pelakon Indonesia lupa usia sebenar
Oleh KOSMO!

2 Jun 2021, 8:45 pm
JAKARTA – Pelakon, penyanyi dan model terkenal dari Indonesia, Ariel Tatum mendedahkan bahawa dia terlupa usianya pada tahun ini, lantas memaksanya untuk membuat pencarian di internet bagi mengetahui usia sebenarnya, lapor laman berita Suara.com semalam.
Pemilik nama asal Ariel Putri Tari itu menyangkakan dia kini berumur 26 tahun.
Sebaliknya, pencarian di internet mendapati bahawa usianya baru mencecah 24 tahun.
“Saya betul-betul ingat umur saya 26 tahun pada bulan November ini,” tulis Ariel di Instagram Story miliknya semalam.
Pelakon sinetron Dia Bukan Anakku itu turut mengakui hairan dengan sikapnya yang terlupa tentang usia sebenarnya.
“Memang lucu kerana saya tiba-tiba tidak tahu berapa umur saya,” katanya.

Berdasarkan fakta internet, Ariel lahir di Jakarta pada 8 November 1996 dan akan mencapai usia 25 tahun pada bulan November ini. – AGENSI


‘Harapan’ PU, netizen doa urusan dipermudah, lekas dapat baby
Oleh MOHD. HAIKAL ISA

2 Jun 2021, 9:35 pm
PETALING JAYA – Perkongsian rawak suami kepada selebriti Neelofa iaitu Haris Ismail menjemput doa yang baik-baik daripada netizen.
Pemilik nama lengkap Muhammad Haris Mohd. Ismail itu memuat naik sekeping foto memaparkan kepulan awan dan langit yang indah dengan kapsyen indah bertulis ‘hope’ (harapan).
Ramai menitipkan doa agar urusannya dipermudahkan dan ditunjukkan jalan keluar daripada segala kesulitan.
“Jangan pernah mengalah. Hari ini mungkin sukar dan esok akan lagi sukar tapi esok lusa akan hadir sinaran mentari,” tulis seorang netizen.
Dalam banyak komen-komen yang dititipkan itu, terselit juga komen mendoakan agar Haris dan Neelofa lekas dikurniakan cahaya mata.
‘Baby tak lama lagi’, ‘semoga cepat dapat baby’. Itu antara doa baik-baik yang dipanjatkan netizen demi kebahagian pasangan yang terus dihambat dugaan terutama selepas menjawat status suami isteri.

Terdahulu, Haris dan Neelofa didakwa atas pertuduhan tidak membuat imbasan aplikasi MySejahtera atau menulis secara manual nama dan nombor telefon sebelum memasuki premis Kedai Naeem Carpet Sdn Bhd.
Malah, PU Riz juga didakwa tidak memakai pelitup muka di tempat awam iaitu di premis kedai sama dan pada tarikh serta waktu yang sama. – K! ONLINE


Indonesia hentikan operasi apung KRI Nanggala
Oleh KOSMO!

2 Jun 2021, 9:33 pm
JAKARTA – Indonesia menamatkan usaha untuk mengapungkan sebuah kapal selam tentera di luar pantai Bali yang meragut nyawa semua 53 krunya, kata tentera laut hari ini.
KRI Nanggala 402 hilang pada April lalu semasa dijadualkan mengambil bahagian dalam latihan tembakan torpedo sekali gus mencetuskan usaha menyelamat antarabangsa.
Usaha menyelamat kemudian menemui kapal selam buatan Jerman itu berada di dasar laut pada kedalaman lebih 800 meter dan dalam keadaan berkecai . Situasi itu mengesahkan tiada harapan untuk menemui mangsa terselamat.
Beberapa kapal China kemudian dihantar untuk membantu usaha mengapungkan kapal itu.
Bagaimanapun, tentera Indonesia menyatakan hari ini bahawa pihaknya menamatkan operasi tersebut selepas mengadakan pertemuan dengan pegawai-pegawai tentera laut China.
Dalam satu kenyataan ringkas Tentera Nasional Indonesia-Angkatan Laut menyifatkan operasi mengapungkan KRI Nanggala 402 ‘bukan tugas mudah’ dan ‘amat berisiko’ tanpa mengulas lanjut.

Jurucakapnya, Julius Widjojono kemudian berkata, sebab utama operasi  itu ditamatkan adalah pasukan pencari belum menemui bahagian badan kapal selam bertekanan di mana mayat kru KRI Nanggala dipercayai berada.
“Matlamat utama operasi mengapungkan kapal ini adalah untuk menemui badan kapal bertekanan,” katanya.
Dalam pada itu, masih tidak jelas bila atau sama ada laporan punca kemalangan kapal selam berusia beberapa dekad itu akan didedahkan kepada umum.
KRI Nanggala 402 diserahkan kepada Indonesia pada tahun 1981. – AFP

.


Tujuh SJR mobile ditubuhkan IPD Sepang
Oleh NUR SHARIEZA ISMAIL

2 Jun 2021, 8:49 pm
SEPANG – Sebanyak tujuh sekatan jalan raya (SJR) secara mobile ditubuhkan Ibu Pejabat Polis Daerah (IPD) Sepang, bagi memperkuatkan pasukan dalam menguatkuasakan undang-undang selain mengekang kemasukan rentas daerah dan negeri susulan perlaksanaan Perintah Kawalan Pergerakan (PKP) penuh ketika ini.
Ketua Polis Daerah Sepang, Asisten Komisioner Wan Kamarul Azran Wan Yusof berkata, penubuhan tujuh SJR mobile itu adalah berdasarkan kepada jumlah balai polis yang berada di bawah daerah ini dan pasukan akan bergerak di lokasi dikehendaki.
“Dengan tertubuhnya tujuh SJR mobile dengan melibatkan keanggotaan seramai 28 orang ini, ia secara tidak langsung dapat membantu dari segi mengawal selia laluan terutamanya di laluan-laluan tikus yang dikenal pasti sekitar daerah ini,” katanya ketika dihubungi Kosmo! hari ini.
Dalam pada itu, beliau berkata, IPD Sepang juga mengambil pendekatan menambah satu SJR statik, menjadikan keseluruhan SJR statik di bawah daerah ini adalah sebanyak lapan.
“Penambahan satu SJR itu adalah di lokasi Pekan Salak ke Kota Seriemas dan kesemua SJR statik itu melibatkan kekuatan pegawai dan anggota seramai 116 orang,” katanya.
Terdahulu, IPD Sepang melaksanakan tujuh sekatan jalan raya (SJR) di sekitar daerah itu bagi mengekang penularan wabak Covid-19 termasuk melibatkan SJR di sempadan Negeri Sembilan. – K! ONLINE


Tak cukup RM5 juta, Kampong Pisang ‘tapau’ lagi RM1 juta
Oleh MOHD. HAIKAL ISA

2 Jun 2021, 9:31 pm
PETALING JAYA – Filem 18 Puasa Di Kampong Pisang membuktikan meskipun industri pawagam seperti hidup segan mati tak mahu disebabkan pandemik Covid-19, kutipan ‘box office’ adalah satu perkara yang tidak mustahil.
Selepas 7 minggu ditayangkan di saluran Astro First, filem arahan sutradara tersohor, Mamat Khalid itu berjaya meraih kutipan sebanyak RM5 juta.
Lebih manis lagi, francais Kampong Pisang terus ‘berdekah’ dengan satu lagi kejayaan daripada kesinambungan francais terbaru iaitu Kampong Pisang Musikal Raya Istimewa yang berjaya mencatat kejayaan kutipan RM1 juta walaupun hanya dalam tempoh 4 hari ditayangkan.
Naib Presiden, Ketua Astro Shaw & Nusantara, Raja Jastina Raja Arshad berkata, francais Kampong Pisang mempunyai tempat yang sangat istimewa di hati peminat.
“Alhamdulillah, francais tersebut mendapat sambutan hangat dan ia terbukti apabila filem 18 Puasa Di Kampong Pisang berjaya meraih kutipan RM5 juta dan filem Kampong Pisang Musikal Raya Istimewa mencatat RM1juta dalam masa 4 hari ditayangkan.
“Terima kasih kepada pengarah Mamat Khalid, para pelakon dan produksi Enjit-Enjit Semut yang telah menghasilkan karya yang dilihat terus berjaya memenangi hati penonton,” katanya.

18 Puasa Di Kampong Pisang mengisahkan tentang sekumpulan penduduk Kampong Pisang masih melakukan kemungkaran di bulan Ramadan.
Ketika Barkoba menikmati makanan di siang hari dalam semak samun, tiba-tiba berlaku satu insiden. Dia telah didatangi si iblis dan membawa Barkoba kembali ke masa silam untuk mengimbau setiap tindak tanduk kesalahan yang dilakukan sepanjang hidupnya.
Barkoba mengabaikan zakat, menganaiyai orang lain, mengajak melakukan kemungkaran serta menyebabkan kecederaan dan kematian Kiambang.
18 Puasa Di Kampong Pisang dibintangi oleh Bell Ngasri, Namron, Jaafar Onn, Siti Elizad, Kazar Saisi, Mat London, Joey Daud dan ramai lagi yang kini masih ditayangkan di Astro First. – K! ONLINE


Harga tiket konsert RM4,126 buat peminat tidak divaksin
Oleh KOSMO!

2 Jun 2021, 7:45 pm
ST PETERSBURG, FLORIDA – Penganjur sebuah konsert di Amerika Syarikat (AS) bertindak menjual tiket konsert pada harga AS$18 (RM74.30) bagi peminat yang divaksin manakala harga AS$999.99 (RM4,126.65) bagi pengunjung yang tidak divaksin, lapor akhbar Metro UK kelmarin.
Menurut penganjur konsert kumpulan rock punk, Teenage Bottlerocket itu, langkah tersebut diambil kerana golongan yang tidak mendapat suntikan vaksin akan menakutkan sebilangan besar pengunjung lain.
Menerusi laman jualan tiket yang akan mula dijual pada 26 Jun ini, penganjur menetapkan peminat yang ingin membayar tiket berharga AS$18 (RM74.30) perlu mendapatkan dos kedua vaksin Pfizer atau Moderna, atau satu dos vaksin Johnson & Johnson pada atau sebelum 6 Jun.
“Kami tidak mengarahkan anda apa yang perlu dilakukan. Kami hanya membuat keputusan perniagaan dan membiarkan pembeli yang memilihnya.
“Jika seseorang yang tidak divaksin datang ke konsert ini, mereka akan menakutkan sebilangan besar pengunjung lain. Jadi, mereka perlu membayar ‘harga’ tersebut,” ujar penganjur tersebut.
Bagi peminat yang membeli tiket berharga AS$18 (RM74.30), mereka perlu mengemukakan bukti vaksinasi di pintu masuk konsert.

Selain itu, para petugas, sukarelawan dan ahli kumpulan Teenage Bottlerocket sendiri akan turut divaksinasi sebaik menjelang acara konsert tersebut.
“Jangan lakukannya (menerima vaksinasi) kerana Teenage Bottlerocket melakukannya atau menyuruh anda melakukannya.
“Sebaliknya, lakukanlah untuk diri sendiri, kesihatan dan masyarakat sekeliling,” ujar salah seorang ahli kumpulan tersebut, Ray Carlisle. – AGENSI


Selangor peruntuk lebih RM200 juta beli vaksin Covid-19
Oleh MOHD YUNUS YAKKUB

2 Jun 2021, 7:20 pm
SABAK BERNAM – Lebih RM200 juta akan diperuntukan dalam pembelian kira-kira 2 juta dos vaksin dalam memberikan manfaat kepada sejuta penerima di Selangor.
Menteri Besar Selangor, Datuk Seri Amirudin Shari berkata, peruntukan kewangan itu masing-masing melibatkan RM100 juta daripada kerajaan negeri dan selebihnya dalam RM120 juta lagi daripada Selgate Corporation dan Selangor Health Care (SelCare).
Katanya, perbincangan lanjut akan dijalankan bersama Menteri Penyelaras Program Imunisasi COVID-19 Kebangsaan (PICK), Khairy Jamaluddin dan Menteri Kesihatan, Datuk Seri Dr. Adham Baba untuk proses penyampaian vaksin yang diusahakan kerajaan negeri.
“Pengumuman semalam bermakna tiada halangan kepada kerajaan negeri untuk beli dan kita akan mengaturkan pelarasan dengan Badan Bertindak Imunisasi Covid-19 Kebangsaan (CITF) supaya data dan maklumat mereka yang telah divaksin atau tidak untuk tujuan koordinasi.
“Pengumuman secara rasmi akan dilakukan saya pada Selasa depan dalam menerangkan perkembangan terkini urusan pembelian vaksin serta pakej bantuan sepanjang tempoh Perintah Kawalan Pergerakan (PKP) ini, ” katanya pada sidang akhbar di sini hari ini.
Beliau berkata demikian bagi mengulas kebenaran diberikan kerajaan Persekutuan dalam pembelian vaksin oleh kerajaan negeri dengan syarat vaksin yang ingin dibeli mesti berdaftar dengan Bahagian Kawal Selia Farmasi Negara (NPRA).

Amirudin turut memberitahu, kerajaan negeri sebenarnya ingin memfokuskan kepada petugas barisan hadapan sektor ekonomi agar ekonomi dapat berjalan dengan lancar dalam masa sama mampu mengawal penyakit.
“Kita telah kemukakan rancangan dan cadangan kita tetapi sekiranya CITF mahu kita mempercepatkan pemberian vaksin untuk fasa kedua (warga emas dan kumpulan berisiko) kita akan bantu fasa tersebut. Ini adalah berdasarkan perbincangan di antara CITF dan kerajaan negeri,” katanya.
Mengulas lawatan di tiga taman yang dikenakan Perintah Kawalan Pergerakan Diperketatkan (PKPD) iaitu Taman Pertama, Taman Serendah dan Taman Prima di sini, Amirudin menjelaskan setakat ini kesemua 2,900 penduduk di tiga kawasan telah menjalani saringan dan hanya tinggal 150 individu belum menerima keputusan.
“Manakala 152 individu disahkan positif dan seorang meninggal dunia. Berdasarkan rekod juga terdapat 70 petugas kesihatan yang tinggal di lokaliti ini dan tugasan mereka dihadkan untuk lokaliti ini sahaja.
“PKPD ini telah berjaya mengesan individu yang positif lebih awal sekali gus dapat mengawal Covid-19 daripada merebak dan mungkin akan tamat lebih awal namun akan dibincangkan terlebih dahulu,” jelasnya. – K! ONLINE


Maut dilanggar ketika mahu beli makanan
Oleh MASTURAH SURADI

2 Jun 2021, 7:07 pm
KOTA TINGGI – Seorang warga emas maut ketika dalam perjalanan hendak membeli makanan selepas motosikal ditunggang terlibat kemalangan dengan sebuah kereta di Kilometer 42, Jalan Sungai Rengit – Kota Tinggi berhadapan sebuah stesen minyak di Air Tawar 5 di sini pagi hari ini.
Ketua Polis Daerah Kota Tinggi, Superintendan Hussin Zamora berkata, pihaknya menerima laporan kemalangan itu pukul 10.30 pagi.
Katanya, mangsa merupakan seorang peneroka Felda Air Tawar 5, Mohammad Sulaiman, 81, dipercayai maut akibat mengalami cedera parah pada kepala dan kaki.
“Dalam kemalangan ini, mangsa yang menunggang Honda C70 dalam perjalanan dari rumah di Felda Air Tawar 5 menghala ke kedai makan di seberang jalan iaitu berhadapan Petron Air Tawar 5 untuk membeli makanan.
“Pemandu Volkswagen Beetle yang juga seorang kerani pula dalam perjalanan dari arah bandar Kota Tinggi menghala ke tempat kerja di Bandar Penawar.
“Siasatan awal mendapati ketika melalui lokasi kejadian penunggang motosikal dipercayai telah secara tiba-tiba menyeberangi jalan secara perlahan, lalu memasuki laluan bertentangan sebelum dilanggar kereta yang berada dilaluan menghala ke Sungai Rengit,” katanya ketika dihubungi hari ini.

Hussin berkata, kesan dari perlanggaran tersebut menyebabkan penunggang motosikal terjatuh di atas jalan dan terseret lebih kurang enam meter ke hadapan.
Katanya, mangsa kemudian telah dibawa ke Klinik Kesihatan Felda Air Tawar 5 untuk rawatan kecemasan namun disahkan meninggal dunia akibat kecederaan parah.
“Manakala pemandu kereta berusia 25 tahun tidak mengalami apa-apa kecederaan.
“Mayat mangsa dibawa ke Hospital Kota Tinggi untuk bedah siasat dan kes disiasat dibawah Seksyen 41(1) Akta Pengangkutan Jalan 1987,”katanya. – K! ONLINE


Beberapa kawasan di Sabah dikenakan PKPD
Oleh MUHD AFIQ AL-HAFIZ MAT YUSOF

2 Jun 2021, 7:10 pm
PETALING JAYA – Kerajaan hari ini mengumumkan pelaksanaan Perintah Kawalan Pergerakan Diperketatkan (PKPD) melibatkan beberapa kawasan di Sabah susulan peningkatan kes positif Covid-19 di kawasan tersebut.
Menteri Kanan Keselamatan, Datuk Seri Ismail Sabri berkata, kawasan yang dikenakan PKPD berkuat kuasa dari 4 Jun hingga 17 Jun ialah Sandakan, Lahad Datu dan Kota Kinabalu .
“Kawasan di Sandakan yang dikenakan PKPD melibatkan Lorong Taman Utama 5, 6, 7 & 8 manakala di Lahad Datu melibatkan Kampung Sepagaya Hulu. Sementara di Kota Kinabalu membabitkan Rumah Murah Kepayan dan Kampung Tanjung Aru Baru.
“Pelaksanaan PKPD ini bertujuan memudahkan KKM menyekat pergerakan dan penularan jangkitan dari kawasan berisiko ke luar lokaliti tersebut serta memudahkan pengesanan awal kes,” katanya dalam satu kenyataan di sini hari ini.
Dalam pada itu, kerajaan turut melakukan perluasan lokaliti PKPD di kawasan dalam Mukim Pekan, Kunak, Sabah susulan berlaku peningkatan kes yang amat ketara dalam tempoh singkat.
“Sebanyak 15 lokaliti baru dalam Mukim Pekan antaranya ialah Kampung Cina, Kampung Selamat, Kampung Singgah Mata, Kampung Jaya Baru Kampung Haji Mohd Noor dan Pekan Kunak.

“Kementerian Kesihatan (KKM) mendapati berlaku peningkatan kes yang amat ketara dalam masa yang singkat dan sebanyak 173 kes aktif telah dikesan di lokaliti tersebut dengan kadar positiviti 64 peratus,” jelasnya. – K! ONLINE


Lindungi kanak-kanak daripada Covid-19
Oleh SITI A'ISYAH SUKAIMI

2 Jun 2021, 8:27 pm
PUTRAJAYA – Ibu bapa dan penjaga perlu mengambil tindakan proaktif untuk melindungi kanak-kanak supaya tidak terdedah kepada bahaya Covid-19, susulan peningkatan kes yang membimbangkan melibatkan mereka yang di bawah usia lima tahun.
Ketua Pengarah Kesihatan, Tan Sri Dr. Noor Hisham Abdullah berkata, Kementerian Kesihatan (KKM) sememangnya khuatir dan bimbang mengenai situasi penularan kes dalam kalangan kanak-kanak terutama melibatkan bayi berusia kurang daripada satu tahun dan kanak-kanak bawah lima tahun.
“Ibu bapa berperanan sebagai pelindung kepada kanak-kanak. Mereka perlu mengambil tindakan proaktif untuk melindungi kanak-kanak agar tidak terdedah kepada bahaya Covid-19.
“Justeru, semua pihak terutamanya ibu bapa diseru untuk mengambil berat isu keselamatan dan kesihatan golongan kanak-kanak ini memandangkan mereka masih kecil dan sistem pertahanan tubuh mereka belum matang,” katanya dalam satu kenyataan akhbar di sini hari ini.
Beliau berkata, kanak-kanak cenderung untuk dijangkiti virus SARS-CoV-2 dan kumpulan itu juga belum termasuk dalam golongan usia yang layak menerima suntikan vaksin melalui Program Imunisasi Covid-19 Kebangsaan.
“Oleh itu, ibu bapa dan ahli masyarakat sekitar harus melindungi mereka dengan mendaftarkan diri bagi mendapatkan vaksin. Melalui cara ini, persekitaran yang lebih selamat dapat sama-sama kita bina bagi kelestarian generasi masa hadapan,” jelasnya.

Dalam pada itu, Noor Hisham turut berpesan kepada ibu bapa dan penjaga supaya memantau pergerakan anak-anak agar kekal berada di rumah dan tidak keluar berjumpa kawan atau mengunjungi jiran tetangga. – K! ONLINE


Harimau dahan kejutkan penduduk
Oleh ASLIZA MUSA

2 Jun 2021, 7:29 pm
LARUT – Penduduk di Kampung Bukit Bertam, Selama di sini dikejutkan dengan kehadiran seekor harimau dahan yang dikatakan berkeliaran berhampiran kediaman mereka hari ini.
Kehadiran harimau jantan spesies ‘clouded leopard’ berusia antara tujuh ke lapan tahun itu disedari penduduk kira-kira pukul 10.50 pagi.
Haiwan yang kelihatan kurus dan kelaparan itu dilihat berkeliaran di sekitar rumah penduduk kemungkinan bagi mencari makanan.
Pengarah Perhilitan Perak, Yusoff Shariff berkata, harimau dahan itu dipercayai keluar dari kawasan Hutan Simpan Bintang Hijau yang terletak berhampiran untuk mencari makanan.
Katanya, berdasarkan pemerhatian anggota, tiada sebarang kecederaan pada haiwan itu, namun seolah-oleh tercekik seperti cuba memuntahkan sesuatu.
“Haiwan itu berjaya ditangkap pukul 11.24 pagi dan dihantar ke Pusat Menyelamat Hidupan Liar Kebangsaan (NWRC) di Sungkai untuk rawatan.

“Pemeriksaan lanjut akan dijalankan oleh doktor veterinar termasuk ujian air kencing dan sampel darah bagi mengesan sama ada terdapat kecederaan atau masalah kesihatan lain,” katanya ketika dihubungi di sini hari ini. – K! ONLINE


[VIDEO] Sanggup langgar SOP demi berebut nombor giliran
2 Jun 2021, 7:14 pm
PETALING – Polis mengesahkan kesesakan di pintu pagar utama Jabatan Pengangkutan Jalan (JPJ) Wangsa Maju, Kuala Lumpur berlaku berikutan orang ramai berebut untuk mendapatkan nombor giliran.
Terdahulu, tular video di laman sosial memaparkan orang ramai berasak-asak di pintu masuk berkenaan sehingga sanggup melanggar prosedur operasi standard (SOP) dan tidak menghiraukan jangkitan Covid-19.
Ketua Polis Daerah Wangsa Maju, Superintendan Ashari Abu Samah berkata, hasil semakan mendapati kejadian berlaku antara pukul 1 tengah hari hingga 2 petang kelmarin apabila orang ramai berebut untuk memasuki premis JPJ bagi urusan di kaunter.
“Ketika kejadian didapati hanya 50 nombor giliran dibuka pada sesi sebelah petang.
“Keadaan itu diburukkan lagi dengan kehadiran orang ramai untuk menjelaskan saman tertunggak yang diberi diskaun sehingga 70 peratus oleh pihak JPJ.
“Orang ramai mengambil kesempatan untuk menyerbu kaunter pembayaran saman pada saat-saat akhir yang mana pada asalnya tarikh akhir diskaun adalah sehingga 11 Jun ini,” katanya dalam satu kenyataan hari ini.

Jelasnya, berikutan suasana tidak terkawal di lokasi, pihak keselamatan JPJ Wangsa Maju telah meminta bantuan pihak polis untuk mengawal keadaan.
“Ketika Pasukan Pemantau Ibu Pejabat Polis Daerah (IPD) Wangsa Maju tiba di lokasi, orang ramai dilihat mulai bersurai bagi mengelak daripada dikenakan kompaun,” ujarnya.
Tegasnya, orang ramai dinasihati agar sentiasa mematuhi SOP supaya penularan rantaian Covid-19 dapat diputuskan. – K! ONLINE

View this post on Instagram

A post shared by Kosmo! Online | Akaun Rasmi (@kosmo_online)


[VIDEO] Guna jengkaut angkat ular sawa lima meter
Oleh ASLIZA MUSA

2 Jun 2021, 7:04 pm
LARUT – Seorang pemandu jengkaut yang sedang membersihkan kawasan pembinaan milik persendirian di Jalan Kubu Gajah dekat Selama di sini terkejut menemukan seekor ular sawa batik semalam.
Ular ‘gergasi’ sepanjang lima meter dengan berat kira-kira 100 kilogram (kg) itu berjaya ditangkap oleh anggota dari Balai Bomba dan Penyelamat (BBP) Selama.
Ketua BBP Selama, Mohd. Nor Khairi Johari berkata, sepasukan lapan anggota dihantar ke lokasi kejadian selepas menerima panggilan kecemasan pukul 12.11 tengah hari.
“Kawasan ini tanah persendirian yang sedang dibersihkan oleh kontraktor untuk pembinaan jalan.
“Ketika kerja-kerja pembersihkan, seorang pekerja telah menjumpai seekor ular sawa di kawasan semak” katanya ketika dihubungi di sini hari ini.
Menurut beliau, operasi menangkap reptilia itu segera dijalankan dengan anggota menggunakan alat penjerut sebelum ular itu diangkat menggunakan jengkaut ekoran saiznya yang agak besar.

Katanya, kerja-kerja menangkap reptilia itu tidak berhadapan kesukaran kerana ular itu tidak bertindak agresif.
“Operasi mengambil masa kira-kira 20 minit dan reptilia itu dibawa balik ke balai untuk diserahkan kepada Jabatan Perlindungan Hidupan Liar dan Taman Negara (Perhilitan),” katanya. – K! ONLINE


Dunia berdepan risiko ancaman lebih dahsyat daripada pandemik Covid-19
Oleh KOSMO!

2 Jun 2021, 8:00 pm
LONDON – Peperangan penyakit, kebocoran kuman berbahaya dari makmal dan penyalahgunaan kepintaran buatan (AI) berkemungkinan lebih berbahaya daripada pandemik Covid-19, demikian  amaran dalam satu kajian seperti laporan portal berita RT.
Penulis-penulis kajian bertajuk Future Proof itu berkata, kerajaan Britain perlu melakukan usaha serius untuk melindungi negara daripada kesemua ‘risiko ekstrem’ tersebut
Mereka memberi amaran ancaman tersebut berpotensi mengakibatkan kehilangan nyawa yang sungguh besar dan dalam senario paling buruk, boleh mengakibatkan kepupusan awal umat manusia.
Terdapat kebarangkalian satu dalam enam untuk bencana dahsyat itu berlaku dalam tempoh 100 tahun akan datang, demikian menurut  salah seorang penulis laporan itu.
Pasukan penyelidik Universiti Cambridge dan Universiti Oxford melakukan kajian itu untuk Pusat Ketahanan Jangka Panjang. Mereka berkata, sekarang adalah peluang untuk Britain menggandakan keselamatannya. – Agensi


793 individu ditahan ingkar SOP
Oleh MUHD AFIQ AL-HAFIZ MAT YUSOF

2 Jun 2021, 7:24 pm
PETALING JAYA – Seramai 793 individu ditahan atas kesalahan ingkar prosedur operasi standard (SOP) Perintah Kawalan Pergerakan (PKP) semalam.
Menteri Kanan Keselamatan, Datuk Seri Ismail Sabri berkata, Task Force Operasi Pematuhan yang diketuai Polis Diraja Malaysia (PDRM) telah melakukan sebanyak 71,549 pemeriksaan.
“Ia melibatkan 3,555 pasukan pematuhan yang terdiri daripada 16,146 anggota bagi memantau dan menguatkuasakan pematuhan SOP sepanjang PKP.
“Seramai 792 individu ditahan atas kesalahan ingkar SOP. 781 daripadanya telah dikompaun sementara 10 lagi direman manakala seorang lagi telah dijamin,” katanya dalam satu kenyataan di sini hari ini.
Tambahnya, antara kesalahan paling banyak direkodkan ialah tiada penjarakan fizikal (180), tidak memakai pelitup muka (170) dan gagal merekod butiran diri (135).
Mengulas lanjut, operasi Benteng semalam telah berjaya menangkap 10 pendatang asing tanpa izin (PATI) dan merampas tujuh buah kenderaan darat.

“Sebanyak 173 buah kapal turut dikesan di perairan negara melalui tujuh aktiviti penglihatan.
“Op Benteng melibatkan PDRM, Angkatan Tentera Malaysia, Maritim Malaysia dan Agensi Keselamatan Sempadan Malaysia juga telah menjalankan 683 Sekatan Jalan Raya semalam,” jelasnya. – K! ONLINE


13 lokaliti dikenakan PKPD di Pulau Pinang
Oleh MUHD AFIQ AL-HAFIZ MAT YUSOF

2 Jun 2021, 6:36 pm
PETALING JAYA – Sebanyak 13 lokaliti di sekitar Pekan Bayan Lepas; Mukim 12; Barat Daya, Pulau Pinang dikenakan Perintah Kawalan Pergerakan Diperketatkan (PKPD) berkuat kuasa dari 4 Jun hingga 17 Jun.
Menteri Kanan Keselamatan, Datuk Seri Ismail Sabri berkata, berlaku peningkatan di Bayan Lepas iaitu sebanyak 83 kes baharu dikesan dalam masa dua minggu dengan keseluruhan yang direkodkan setakat ini ialah 250 kes.
“Ujian saringan yang dilakukan ke atas kontak rapat juga menunjukkan kadar positiviti 19.6 peratus manakala saringan komuniti pula 10.7 peratus.
“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, Kerajaan bersetuju melaksanakan Perintah Kawalan Pergerakan Diperketatkan (PKPD) di 13 lokaliti seperti dinyatakan berkuasa 4 Jun sehingga 17 Jun 2021,” katanya dalam satu kenyataan di sini hari ini.
Tambahnya, pelaksanaan PKPD tersebut memudahkan KKM menjalankan pengesanan awal kes serta mengurangkan pergerakan penduduk ke luar dari lokaliti itu.
13 lokaliti yang dikenakan PKPD tersebut ialah Sri Bayu, Bayu Tiara, Bayu Nyaman, Halaman Murni, Bayan Permai, Bayan Tiara, Taman Ara Indah, Kampung Bukit, Kampung Perlis, Kampung Masjid, Jalan Mahkamah, Jalan Kampung Pak Lah dan Lebuh Kampung Bukit. – K! ONLINE


Pemburuan ‘pesakit Su’ diteruskan
Oleh KOSMO!

2 Jun 2021, 7:01 pm
BEIJING – Saintis-saintis antarabangsa kini mencari seorang wanita yang dikenali dengan panggilan ‘pesakit Su’ dan dipercayai merupakan kes jangkitan pertama Covid-19 dari sebuah makmal virologi tempat bermulanya pandemik di bandar Wuhan, tengah China, lapor sebuah akhbar kelmarin.
Wanita berusia 61 tahun dan tinggal berdekatan Institut Virologi Wuhan (WIV) itu dikatakan mengalami gejala misteri pada November 2019, sebulan sebelum China melaporkan wabak Covid-19 kepada Pertubuhan Kesihatan Sedunia (WHO).
Agensi perisikan Britain mengakui teori tersebut munasabah, manakala Presiden Amerika Syarikat (AS), Joe Biden pula mengarahkan supaya siasatan dipergiatkan.
Kajian terbaharu juga menunjukkan bahawa virus itu berkemungkinan besar telah ‘dicipta’.

Pesakit bernama ‘Su’ itu dikatakan tinggal kira-kira 5 kilometer dari Institut Virologi Wuhan.– The Sun
Seorang pegawai China secara tidak sengaja mendedahkan perincian kes mengenai pesakit Su yang dikatakan individu pertama dijangkiti Covid-19.
Tangkap layar dokumen kes itu termasuk jurnal perubatan China menunjukkan Su tinggal sekitar 5 kilometer dari WIV di Jalan Zhuodaoquan.

Dia jatuh sakit dengan gejala sama seperti Covid-19 pada November 2019 dan dibawa ke Hospital Rongjun di Wuhan.
Seorang profesor biostatik di Universiti Wuhan, Yu Chuanhua memberitahu jurnal China, Health Times bahawa setakat Februari tahun lalu, pangkalan data miliknya merekodkan 47,000 kes yang disyaki dan kes yang disahkan Covid-19.
Antaranya termasuk dua wanita yang dirawat pada November 2019.
Namun, secara rasmi China menyatakan bahawa kes Covid-19 pertama dunia adalah pada 8 Disember 2019, beberapa minggu selepas Su jatuh sakit dan sebelum virus itu pertama kali dilaporkan kepada WHO pada 31 Disember 2019.
Biarpun dikatakan sebagai teori konspirasi, kemungkinan pandemik itu berlaku akibat kebocoran makmal menjadi perbincangan utama sejak beberapa minggu lalu. – Agensi


Jualan Proton susut 37% berbanding April
Oleh KOSMO!

2 Jun 2021, 6:27 pm
PETALING JAYA – Proton menjual 9,440 unit kenderaan di pasaran domestik dan eksport bulan lalu, kemerosotan 37.1 peratus berbanding April dengan pegangan pasaran tempatan dianggarkan sebanyak 20.3 peratus.
Ia selari dengan penyusutan jualan industri automotif di Malaysia pada Mei, yang dianggarkan menurun sekitar 20 peratus disebabkan isu seperti kekurangan bekalan cip dan penguatkuasaan Perintah Kawalan Pergerakan (PKP) 3.0.
Proton dalam siaran akhbar yang dikeluarkan di sini berkata, setakat hujung Mei, jumlah jualan direkodkan syarikat tahun ini ialah sebanyak 57,283 unit, dengan anggaran pegangan pasaran 23.5 peratus, iaitu peningkatan sebanyak 2.4 peratus berbanding tempoh sama tahun lalu.
“Empat model Proton terus mendahului segmen masing-masing, dengan model Saga merekodkan jualan terbanyak bagi model segmen-A apabila sebanyak 3,786 unit diserahkan kepada pemilik pada Mei lalu.
Proton X70 mendahului dalam kelas kenderaan utiliti sukan (SUV) segmen-C dengan jualan 1,523 unit pada Mei.
“Proton X50 dan X70 terus mendahului segmen masing-masing dengan jualan berjumlah 1,899 serta 1,523 unit bulan lalu.
“Proton Exora pula menjuarai kelas kenderaan pelbagai guna (MPV) segmen-C dengan jualan sebanyak 399 unit,” katanya.

Pada masa sama, usaha jualan Proton di pasaran luar negara terus membina momentum dengan 669 unit kenderaan merangkumi Proton Saga, Proton X50 dan Proton X70 dieksport pada Mei lalu, pencapaian bulanan terbaik bahagian jualan antarabangsa syarikat sejak Mac 2013.
Ketua Pegawai Eksekutif Proton Edar, Roslan Abdullah berkata, walaupun kebanyakan pemain industri mempunyai tempahan yang mencukupi, kebanyakannya perlu bergelut untuk memenuhi permintaan pelanggan.
Roslan Abdullah
“Bagi Proton, jualan kami mencukupi untuk kekal di tempat kedua secara keseluruhan dan kami juga menerima sumbangan daripada bahagian eksport yang berjaya mencapai jualan tertinggi dalam tempoh 98 bulan walaupun menghadapi cabaran dari rangkaian penghantaran antarabangsa.
“Kami juga sedang berusaha untuk memuktamadkan pelan pelancaran model bagi sepanjang tahun ini.
“PKP yang sedang berkuatkuasa sudah tentu akan memberi impak kepada tarikh yang dirancang, namun Proton tetap komited memastikan pelancaran akan dijalankan untuk terus memberi keterujaan pada pelanggan bagi tahun 2021,” katanya.


Kelantan perketat kawalan sempadan, elak jangkitan lembu LSD
Oleh YATIMIN ABDULLAH

2 Jun 2021, 6:31 pm
KOTA BHARU – Kawalan sempadan di Kelantan akan diperketat bagi mengelak kemasukan lembu seludup dari negara jiran susulan penularan penyakit kulit kental atau lumpy skin disease (LSD) di negara ini.
Pengerusi Jawatankuasa Pertanian, Industri Asas Tani, Bioteknologi, Teknologi Hijau dan Alam Sekitar negeri, Tuan Mohd. Saripudin Tuan Ismail berkata, sehubungan itu, lembu dan kerbau di kawasan yang bersempadan dengan Thailand juga akan diperiksa dengan rapi.
Katanya, pemeriksaan itu akan dibuat Jabatan Perkhidmatan Veterinar (JPV) Kelantan dengan kerjasama Perkhidmatan Kuarantin dan Pemeriksaan Malaysia (Maqis) melibatkan lembu dan kerbau di sekitar Tumpat, Pasir Mas dan Tanah Merah.
“Langkah awal ini penting dalam mencegah kemasukan penyakit LSD ke negara ini berikutan Kelantan dan Thailand hanya dipisahkan oleh Sungai Golok. Setakat ini, penyakit itu belum dikesan di Kelantan.
“Bagaimanapun, kita bimbang jika ada lembu seludup yang menjadi pembawa kepada jangkitan berkenaan memandangkan haiwan itu tidak melalui pemeriksaan ketat selain tidak dikuarantin,” katanya kepada pemberita hari ini.
Sebelum ini, Maqis dilaporkan mengesan 42 ekor lembu import dari Thailand dijangkiti penyakit LSD itu ketika dikuarantin di stesen kuarantin berdaftar di Bukit Kayu Hitam, Kedah baru-baru ini.

Selain itu, lembu-lembu di Bagan Serai, Perak juga dikesan mengalami penyakit itu.
Mengulas lanjut, Tuan Mohd. Saripudin berkata, kerajaan negeri sudah memohon bantuan pasukan keselamatan untuk memperketatkan lagi kawalan dalam usaha mengekang kemasukan lembu seludup melalui pengkalan haram di sepanjang Sungai Golok.
Ujarnya, haiwan yang dijangkiti LSD boleh dilihat pada kesan bonjolan pada kulitnya selain pengambilan sampel darah untuk pengesahan lanjut. – K! ONLINE


Makhluk asing dirakam merayau-rayau di India
Oleh KOSMO!

2 Jun 2021, 6:30 pm
JHARKLAND, INDIA – Satu lembaga yang kelihatan seperti robot manusia kononnya dirakam sedang merayau-rayau di sebatang jalan di India, lapor akhbar Daily Star semalam.
Rakaman itu menimbulkan tanda tanya dalam kalangan penduduk setempat mengenai identiti sebenar lembaga tersebut.
Kelibat makhluk aneh itu dirakam sedang berjalan di sebuah jambatan pada waktu malam berdekatan dengan Empangan Chadwa di Jharkland.
Dalam video yang tular itu, makhluk tersebut dilihat mempunyai tangan dan kaki yang panjang, berkulit pucat serta mempunyai tubuh badan yang amat kurus dan tinggi.
Beberapa penunggang motosikal turut dilihat menjauhi makhluk tersebut ketika ia berhenti dan merenung ke arah mereka sebelum meneruskan perjalanannya.
Beberapa saksi mendakwa makhluk yang dilihat itu berkemungkinan adalah makhluk asing, hantu atau ahli sihir.

Video yang dimuat naik di Twitter itu setakat ini menerima sebanyak 5,000 tontonan selain turut menjadi perdebatan dalam kalangan netizen sama ada ia adalah makhluk paranormal atau sekadar penipuan internet.
“Makhluk apa yang dilihat di Jharkland itu? Ia kelihatan seperti makhluk asing pada saya,” tulis seorang pengguna.
Seorang pengguna lain pula berpendapat lembaga itu sebenarnya seorang lelaki yang berjalan dalam keadaan berbogel. – AGENSI


126 kematian tertinggi hari ini
Oleh SITI A'ISYAH SUKAIMI

2 Jun 2021, 6:33 pm
PUTRAJAYA – Kes kematian hari ini merekodkan angka tertinggi sebanyak 126 kes, menjadikan jumlah kes kematian Covid-19 mencecah 2,993 kes.
Ketua Pengarah Kesihatan, Tan Sri Dr. Noor Hisham Abdullah berkata, kes baharu mencatatkan sebanyak 7,703 kes menjadikan jumlah kes Covid-19 sebanyak 587,165 kes.
“Kes aktif dengan kebolehjangkitan Covid-19 pula melaporkan sebanyak 82,274 kes.
“Terdapat 878 kes positif sedang dirawat di Unit Rawatan Rapi, manakala, 441 kes memerlukan bantuan pernafasan,” katanya pada ciapan Twitter beliau di sini hari ini.
Ujarnya lagi, sebanyak 5,777 kes sembuh hari ini dengan jumlah kumulatif kes sembuh sepenuhnya daripada Covid-19 sebanyak 501,898 kes. – K! ONLINE


Syahrian Abimanyu kembali selepas timba ilmu di Newcastle Jets
Oleh KHAIRUL MOHD. ALI

2 Jun 2021, 6:55 pm
JOHOR BAHRU – Pemain muda Indonesia yang dipinjamkan ke kelab bola sepak Australia, Newcastle Jets, Syahrian Abimanyu akan kembali memperkukuh skuad Johor Darul Ta’zim (JDT).
JDT dalam satu kenyataan dimuatnaik menerusi laman Facebook rasmi mereka hari ini memaklumkan perkara tersebut.
Pengarah Sukan JDT, Martin Prest berkata, pemain berusia 22 tahun itu akan kembali ke JDT untuk baki saingan liga musim 2021.
“Pemain muda kelahiran Indonesia, Syahrian Abimanyu akan kembali ke  JDT untuk baki musim 2021 selepas tamat tempoh pinjaman singkat bersama kelab A-League, Newcastle Jets,” katanya ringkas.
Syahrian sebelum ini ditandatangani JDT pada Disember tahun lalu sebagai perancangan jangka masa panjang skuad Harimau Selatan.
Namun bekas pemain tengah Madura United itu tidak sempat menyarung jersi JDT selepas dipinjamkan ke skuad A-League, Newcastle Jets tidak lama selepas itu. – K! ONLINE


KKMM terima 4,615 laporan insiden keselamatan siber
Oleh SUBKHI SUDARJI

2 Jun 2021, 6:25 pm
PUTRAJAYA – Kementerian Komunikasi dan Multimedia Malaysia (KKMM) menerima 4,615 laporan insiden keselamatan siber yang dilaporkan ke Pusat Bantuan Cyber999 dalam tempoh lima bulan pertama tahun ini.
Menterinya, Datuk Saifuddin Abdullah berkata, tiga insiden tertinggi yang dilaporkan ke Pusat Bantuan Cyber999 kendalian CyberSecurity Malaysia ialah penipuan sebanyak 3,229 kes diikuti pencerobohan (765) dan kod berbahaya (256).
Menurutnya, semasa menghadapi cabaran mendepani pandemik Covid-19 serta Perintah Kawalan Pergerakan (PKP) yang sedang berkuat kuasa ini, penggunaan internet juga telah meningkat secara ketara di seluruh negara.
“Dalam hal ini, KKMM bersama CyberSecurity Malaysia sentiasa memantau persekitaran ruang siber negara dengan menyediakan perkhidmatan, bantuan serta sokongan teknikal.
“Langkah ini bagi memantapkan lagi sistem rangkaian dan pertahanan siber kepada semua pihak sama ada sektor awam dan swasta serta pengguna internet individu,” jelasnya menerusi kenyataan akhbar di sini hari ini.
Beliau berkata, KKMM juga mengeluarkan peringatan dan nasihat dari semasa ke semasa sebagai peringatan.

Katanya, ini bagi membolehkan pentadbir sistem di organisasi awam dan swasta serta pengguna internet mendapatkan maklumat mengenai amalan terbaik untuk menangani dan membanteras sesuatu ancaman dan serangan siber.
“Maklumat tersebut boleh didapati melalui portal MyCERT atau Pasukan Tindak Balas Kecemasan Komputer Malaysia, CyberSecurity Malaysia di pautan https://www.mycert.org.my/.
“Saya ingin menggesa pengguna internet agar sentiasa peka, cakna serta melengkapkan diri dengan tatacara penggunaan teknologi dan internet dengan menggunakannya secara berhemah, positif, beretika dan penuh tanggungjawab” katanya.
Orang ramai boleh melaporkan insiden keselamatan siber dengan menghubungi Pusat Bantuan Cyber999 kendalian CyberSecurity Malaysia melalui melalui e-mel [email protected], talian telefon 1-300-88-2999 dan aplikasi Cyber999  dengan memuat turun aplikasi di Appstore & Google Play. – K! ONLINE


Mengucap, hubungi keluarga sebelum ditidurkan
Oleh NUR HUDA MUSA

2 Jun 2021, 6:51 pm
PETALING JAYA – Mengucap dua kalimah syahadah dan hubungi keluarga melalui panggilan video buat kali terakhir.
Itu prosedur yang dilakukan oleh petugas kesihatan terhadap pesakit Covid-19 yang akan ‘ditidurkan’ dan dibantu oleh mesin pernafasan.
Perkara tersebut dikongsi oleh seorang kakitangan kesihatan, Shahrin Sahbudin di Facebook rasmi Kementerian Kesihatan (KKM) sebentar tadi.
Melalui perkongsian itu, menurutnya, pesakit diminta berbuat demikian kerana mungkin itu adalah salam terakhir mereka kepada ahli keluarga.
“Dan ini adalah perjalanan terakhir salah seorang pesakit Covid-19 aku. Semoga ditempatkan bersama para solihin.
“Pemergian ditemani bukan daripada ahli keluarga sendiri. Mati itu pasti. Daripada Dia kita datang, dan kepada Dia juga kita kembali,” katanya di sini.

Hari ini, Kosmo! melaporkan kes kematian Covid-19 merekodkan angka tertinggi sebanyak 126 kes, menjadikan jumlah kes kematian Covid-19 mencecah 2,993 kes. – K! ONLINE


Fadilah Mansor dikecam sebab Opah jahat
Oleh HANISAH SELAMAT

2 Jun 2021, 6:35 pm
PETALING JAYA – Gara-gara watak nenek jahat atau Opah lakonannya menerusi naskhah Sabarlah Duhai Hati, dramatis senior Datin Fadilah Mansor diserang peminat fanatik  drama tersebut dengan kata-kata kesat.
Kata pelakon berusia 62, dia tidak menyangka ada yang sanggup menggelarkannya seperti babi. Dia bagaimanapun tidak mahu melenting, sebaliknya menganggap khalayak hanya terbuai dengan emosi dek terlalu membenci karakter hitam lakonannya.
“Cara, sikap dan perbuatan Opah dalam drama itu memang menyakitkan hati. Saya tahu ramai geram dengan Opah tetapi tak sangka ada yang sanggup cari Instagram saya untuk bagi komen babi.
“Saya terkejut. cuma saya tak cepat melatah. Saya maafkan individu itu sebab yakin dia bukan tujukan kepada saya selaku orang yang membawakan karakter berkenaan, sebaliknya kepada Opah.
“Lagi pun saya yakin semua penonton pun faham itu sekadar lakonan untuk dijadikan pengajaran kepada sesiapa pun jangan hanya berajakan harta.
“Apabila emosi segelintir penonton terbawa-bawa begini, itu bermakna lakonan saya dalam menterjemahkan sikap negatif nenek berkenaan menjadi,” katanya kepada Kosmo! Online.

Drama rantaian yang ditunjangi Saharul Ridzwan dan Amyra Rosli itu baru melabuhkan tirainya malam tadi dan menjadi trending gara-gara watak kebencian penonton terhadap watak Opah lakonan Fadilah dan Nadia (Iman Suhana).
Mengakui pertama kali membawakan karakter antagonis, katanya keberkesanan watak terbabit membuka lebih luas tawaran daripada rumah produksi lain waima sewaktu belum tamat tayangan.
“Alhamdulillah. Sebelum ini, orang cuma sangka saya hanya ambil watak putih. Sebenarnya tidak, sebab saya pun mahu mencabar diri menampilkan sisi berbeza.
“Awal-awal dahulu, takut juga kalau dibenci tetapi saya enggan melebih-lebih. Contoh dalam Sabarlah Duhai Hati, saya berbincang dengan pengarah tak mahu marah menjerit-jerit, cukup dengan ekpresi mata dan tona suara.
“Sebaik drama bersiri ini berakhir, ada tiga projek menunggu. Syukur rezeki anak cucu. Kita tengok dulu macam mana, cuma bukan karektor yang akan dibenci. Watak itu kita rehatkan dulu,” kongsi balu Allahyarham Datuk A Rahman Hassan itu lagi. – K! ONLINE


Kanada benarkan suntikan dua jenis vaksin berbeza
Oleh KOSMO!

2 Jun 2021, 5:30 pm
OTTAWA, KANADA – Jawatankuasa Penasihat Nasional bagi Imunisasi (NACI) Kanada mengumumkan panduan terbaharu yang membenarkan pemberian dua jenis vaksin berbeza kepada seorang penerima dalam kebanyakan situasi, lapor agensi berita Xinhua hari ini.
Di bawah panduan tersebut, individu yang menerima dos pertama vaksin AstraZeneca boleh menerima vaksin Pfizer atau Moderna untuk dos kedua, melainkan dengan situasi perubatan yang tidak dibenarkan.
Selain itu, vaksin Pfizer dan Moderna juga boleh dicampur untuk dos pertama dan kedua.
Bagaimanapun, NACI tidak mengesyorkan penerima menerima vaksin AstraZeneca selepas mendapat vaksin Pfizer atau Moderna susulan kebimbangan terhadap keselamatan dan data terhad bagi kombinasi tersebut.
“NACI telah berusaha untuk menyesuaikan panduan ini dengan penggunaan vaksin di Kanada bagi memastikan perlindungan optimum penduduk negara ini dalam berdepan dengan keadaan pandemik Covid-19 yang tidak menentu,” kata Ketua Pegawai Kesihatan Awam Kanada, Theresa Tam.
Buat masa ini, empat jenis vaksin telah diluluskan untuk digunakan di Kanada iaitu Pfizer, Moderna, AstraZeneca dan Johnson & Johnson.

Setakat tengah hari tadi, seramai 22 juta penduduk Kanada atau 57.75 peratus daripada populasinya telah menerima dos vaksin Covid-19 yang pertama, manakala 5.64 peratus telah pun menerima dos kedua. – AGENSI


Musim durian semasa PKP, peniaga buntu
Oleh SAFINA RAMLI

2 Jun 2021, 5:38 pm
GEORGE TOWN – Bulan Jun hingga Ogos di negeri ini selalunya sinonim dengan musim durian terutamanya dari Balik Pulau yang memberikan pulangan berganda buat pemilik dusun dan peniaga.
Bagaimanapun, akibat pelaksanaan Perintah Kawalan Pergerakan (PKP) penuh ketika ini, para peniaga terpaksa berdepan kerugian berganda sehingga mencecah RM80,000 ekoran raja buah itu tidak dapat dipasarkan secara meluas.
Seorang pengusaha, Shamsol Abdul Aziz, 34, berkata, dia yang mempunyai kebun seluas 1.6 hektar di Sungai Pinang, Balik Pulau telah melabur kira-kira RM120,000 untuk penjagaan serta pembelian baja berkualiti.
“Hasil durian dijangka meningkat sehingga 17 tan tahun ini berbanding 11 tan tahun lalu kerana saya gunakan baja yang berkualiti tinggi.
“Namun pasaran yang sebelum ini sehingga ke Kuala Lumpur dan negeri-negeri lain tergendala akibat PKP dan saya jangka kerugian pada musim ini bakal mencecah RM80,000,” katanya ketika ditemui di gerainya di Tanjong Tokong di sini hari ini.
Shamsol yang mengusahakan kebun durian sejak 10 tahun lalu berkata, pada 2020 dia dan peniaga durian lain berdepan kesukaran akibat PKP yang pelbagai jenis dan dia tidak menyangka situasi lebih getir dihadapi tahun ini.

“Pada tahun lalu, kami masih boleh membuka gerai di tepi jalan untuk menjual durian namun tahun ini masih belum ada keputusan daripada Majlis Bandaraya Pulau Pinang (MBPP).
“Kami amat berharap dapat membuka gerai di tepi-tepi jalan kerana bimbang berlaku lambakan hasil durian pada musim ini,” katanya.
Tambahnya, dia telah cuba berniaga durian secara dalam talian dan menyertai platform Jom Beli Online ([email protected]) yang diperkenalkan oleh MBPP, namun hasil jualan tidak serancak ketika berniaga di gerai. – K! ONLINE


Polis Kedah turut pantau SOP di pejabat
Oleh MOHD. RAFIE AZIMI

2 Jun 2021, 6:18 pm
ALOR SETAR – Polis Kedah terus melakukan pemantauan termasuk di premis pejabat bagi memastikan prosedur operasi standard (SOP) terutama melibatkan pemakaian pelitup muka dipatuhi sepanjang pelaksanaan Perintah Kawalan Pergerakan (PKP) penuh ini.
Timbalan Ketua Polis Kedah, Datuk Mohd. Roze Shaari berkata, langkah itu bagi memastikan semua pihak mematuhi SOP ditetapkan agar rantaian Covid-19 dapat diputuskan demi keselamatan semua.
“Sebenarnya pemakaian pelitup muka di pejabat pun memang ditekankan yang mana tujuannya tidak lain adalah untuk melindungi diri kita dan orang sekeliling daripada pandemik ini.
“Sebab itu kita akan buat pemantauan bersama agensi penguatkuasaan lain di pejabat-pejabat, jadi saya nasihatkan mereka yang berada di pejabat juga sentiasa mematuhi SOP termasuk memakai pelitup muka,” katanya.
Beliau berkata demikian kepada pemberita selepas mengadakan pemantauan di sekatan jalan raya berhampiran Plaza Tol Alor Setar Utara di sini hari ini.
Sementara itu, katanya, setakat ini sebanyak 76 kompaun telah dikeluarkan di negeri ini atas pelbagai kesalahan sejak PKP penuh tersebut.

“Kompaun dikeluarkan atas pelbagai kesalahan, namun kesalahan yang paling banyak dilakukan adalah berkumpul beramai-ramai selain tidak memakai pelitup muka,” katanya. – K! ONLINE


Kapal tentera Iran karam selepas terbakar
Oleh KOSMO!

2 Jun 2021, 5:40 pm
TEHERAN – Sebuah kapal milik tentera laut Iran karam di Teluk Oman hari ini selepas usaha memadamkan kebakaran gagal tetapi semua krunya dapat diselamatkan, kata Teheran.
Kapal tangki tentera, Kharg terbakar dekat Pelabuhan Jask di Teluk Oman semalam.
“Api bermula di salah satu sistem kapal,” kata tentera laut Iran dalam satu kenyataan tanpa mengulas lanjut.
Menurutnya, usaha memadamkan api berterusan selama 20 jam sebelum kapal itu tenggelam.
“Api yang marak dan cepat merebak mengakibatkan usaha menyelamatkan Kharg gagal dan kapal itu tenggelam di luar Pelabuhan Jask,” kata kenyataan tersebut.
Kapal itu belayar untuk menyertai misi  latihan tentera di perairan antarabangsa beberapa hari lalu.

Pada tahun lalu, sebuah kapal tentera laut Iran terkena bedilan tenteranya sendiri semasa latihan tentera di luar perairan Jask, menyebabkan 19 kru kapal itu terbunuh.
Pelabuhan Jask terletak berhampiran Selat Hormuz yang merupakan laluan utama perkapalan dunia. Sebanyak satu perlima eksport minyak dunia melalui Selat Hormuz. – AFP


Masih berdegil, 14 individu dikompaun hari pertama ‘total lockdown’ di PD
Oleh NOR SHAFAWATI YUP

2 Jun 2021, 6:12 pm
PORT DICSKON – Ada lagi individu yang masih berdegil dan melanggar prosedur operasi standard (SOP) dengan 14 kompaun dikeluarkan pihak polis di sekitar Port Dickson pada hari pertama ‘total lockdown’ atau Perintah Kawalan Pergerakan (PKP) 3.0 semalam.
Ketua Polis Daerah Port Dickson, Superitenden Aidi Sham Mohamed berkata, kompaun yang dikeluarkan termasuk atas kesalahan gagal memakai pelitup muka di tempat awam, tidak membuat imbasan kod MySejahtera serta merentas daerah tanpa surat kebenaran yang sah.
“Dalam masa satu hari sahaja ada 14 individu dikompaun di Port Dickson dan ini satu peningkatan mendadak dengan orang ramai masih melanggar SOP yang ditetapkan oleh Majlis Keselamatan Negara (MKN).
“Kesalahan yang paling ketara adalah tidak memakai pelitup muka dengan alasan diberikan termasuk terlupa dan sebagainya sedangkan PKP fasa pertama telah dilaksanakan sejak setahun lalu bermula 18 Mac 2020 tetapi ada segelintir pihak yang masih mengambil sikap sambil lewa,” katanya pada sidang akhbar selepas melakukan pemeriksaan dan pemantauan kepatuhan SOP di Pasar Raya TF Value Mart di sini hari ini.
Jelas Aidi Sham, kesemua 14 individu tersebut telah dikompaun sebanyak RM1,500 seorang dalam operasi yang dijalankan oleh Pasukan Pematuhan SOP PKP Ibu Pejabat Polis Daerah Port Dickson.
Dalam pada itu, Aidi Sham menegaskan supaya masyarakat tidak menjadikan kawasan di pantai Port Dickson sebagai tempat bersantai sepanjang fasa PKP.

“Kita masih melakukan pemantauan secara berterusan di kawasan pantai di mana dalam tempoh 10 hari lalu bermula 21 hingga 31 Mei lalu sebanyak 75 kompaun telah dikeluarkan di seluruh Port Dickson dengan 14 kompaun di kawasan pantai atas pelbagai kesalahan SOP.
“Kebanyakan kesalahan di pantai adalah tidak memakai pelitup, ada yang bersantai dan berdua-duaan, malah pemeriksaan juga mendapati ada individu yang datang ke pantai Port Dickson dengan melakukan kesalahan rentas daerah serta rentas negeri,” katanya yang memberitahu tindakan tegas diambil terhadap mereka.
Beliau berkata, kompaun dikeluarkan mengikut Peraturan 16 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (Kawalan Pergerakan (No 4) (Pindaan) (No 16) 2021.
Sehubungan itu, beliau menasihatkan orang ramai supaya tidak keluar rumah kecuali atas urusan penting atau kecemasan dan hanya membeli barang keperluan di kedai serta pasar raya berhampiran dalam radius 10 kilometer dari tempat kediaman.
“Diingatkan juga kepada individu yang keluar bekerja adalah bagi sektor ekonomi dan perkhidmatan perlu yang dibenarkan beroperasi oleh MKN dan sentiasa mematuhi SOP yang ditetapkan,” katanya lagi. – K! ONLINE


Mesir akan lebarkan Terusan Suez
Oleh WAN AZHAR WAN ABDULLAH

2 Jun 2021, 5:23 pm
KAHERAH – Pihak Berkuasa Terusan Suez (SCA) mengumumkan akan melebarkan laluan di selatan terusan berkenaan bagi memastikan tiada lagi insiden kapal terkandas di masa hadapan, lapor saluran berita CNN kelmarin.
Kerja-kerja melebar dan mendalamkan terusan itu sudah dimulakan sejak pertengahan Mei lalu.
Projek itu melibatkan kawasan sepanjang 30 kilometer yang akan dilebarkan sebanyak 40 meter, manakala kedalamannya ditambah menjadi 22 meter berbanding 20 meter sebelum ini, demikian menurut SCA.
Rancangan itu juga termasuk melebarkan lorong kedua sejauh 10 kilometer berhampiran Tasik Great Bitter yang dibuka pada 2015 bagi membolehkan lalu lintas di Terusan Suez menjadi dua hala sepanjang perjalanan sejauh 82 kilometer.
“Pengubahsuaian terusan ini bertujuan untuk memaksimumkan kecekapan dan memendekkan waktu transit kapal di samping meningkatkan keselamatan pelayaran,” kata SCA dalam satu kenyataan akhbar.
Namun begitu, masih timbul persoalan adakah pengubahsuaian itu mencukupi untuk mengelak berlakunya insiden kapal terkandas pada masa hadapan.

“Melebarkan Terusan Suez adalah langkah bijak.
“Persoalan saya sekarang jika terusan ini dilebarkan, adakah pengusaha kapal tidak akan membuat kapal lebih besar di masa hadapan?”, kata ahli sejarah maritim Universiti Campbell, Sal Mercogliano.
Menurut syarikat insurans perkapalan Allianz, sejak 50 tahun lalu kapasiti kapal kontena terbesar telah meningkat sebanyak 1,500 peratus.
Kapal terbesar boleh membawa sehingga 24,000 kontena.
Pada Mac lalu, kapal kargo MV Ever Given yang membawa 18,000 kontena terkandas di Terusan Suez selama enam hari.
Insiden itu menyebabkan perdagangan global mengalami kerugian berbilion dolar sehari.
Terusan Suez mengendalikan sekitar 12 peratus kapasiti perdagangan global, manakala kira-kira 19,000 kapal melaluinya pada setiap tahun.
Perluasan yang dicadangkan oleh SCA akan membantu mengurangkan risiko kapal terkandas, namun tidak akan menamatkannya secara total, kata profesor Jabatan Pengajian Maritim Universiti Piraeus, Ioannis Theotokas


Menteri Besar, Exco dan ADUN Kelantan hulur bantuan untuk rakyat
Oleh MUHAMMAD AYMAN GHAFFA

2 Jun 2021, 6:04 pm
KOTA BHARU – Menteri Besar Kelantan dan semua Ahli Dewan Undangan Negeri (ADUN) di Kelantan bersetuju memberi sumbangan masing-masing sebagai tanda sokongan kepada usaha kerajaan menangani wabak Covid-19.
Menteri Besar, Datuk Ahmad Yakob berkata, beliau akan menyalurkan sumbangan sebanyak RM15,000 manakala setiap Exco Kerajaan Negeri pula masing-masing akan menyumbang sebanyak RM10,000.
Katanya, selain itu, setiap ADUN Kelantan yang lain akan memberi sumbangan sebanyak RM3,000 seorang.
“Kesemua sumbangan itu akan disalurkan kepada Tabung Amanah Kebajikan Darul Naim yang dikenali sebagai Tabung Serambi Mekah.
“Kelantan menyambut baik inisiatif Program Strategik Memperkasa Rakyat dan Ekonomi Tambahan (PEMERKASA+) sebanyak RM40 bilion yang diumumkan Perdana Menteri, Tan Sri Muhyiddin Yassin,” katanya dalam satu kenyataan hari ini.
Ahmad berkata, sehubungan dengan itu, kerajaan negeri turut memutuskan untuk memberi bantuan kepada rakyat yang terkesan ketika tempoh Perintah Kawalan Pergerakan (PKP) Penuh ketika ini menerusi Pakej Bantuan Cakna Rakyat Covid-19

Katanya, dalam pakej itu, kerajaan negeri memperuntukkan sebanyak RM2.7 juta atau RM60,000 bagi setiap Dewan Undangan Negeri (DUN) yang akan diselaraskan oleh 45 Pusat Khidmat DUN.
“Selain itu, bayaran cukai tanah semasa yang berakhir pada 30 Jun depan akan dilanjutkan sehingga 31 Ogos dan denda lewat cukai tanah hanya akan dikenakan bermula 1 September depan,” katanya. – K! ONLINE


Diserang lapan individu kerana tegur memandu laju
Oleh MOHD YUNUS YAKKUB

2 Jun 2021, 5:26 pm
KLANG – Niat murni seorang lelaki menegur sekumpulan lapan individu memandu laju di kawasan perumahan dibalas dengan serangan menggunakan kayu dan topi keledar dalam kejadian di Jalan Sungai Jati di sini semalam.
Dalam kejadian kira-kira pukul 7 petang itu, kesemua suspek juga bertindak membaling batu dan botol kaca ke dalam rumah mangsa berusia 37 tahun.
Insiden itu tular menerusi video berdurasi 59 saat memaparkan detik-detik kejadian.
Ketua Polis Daerah Klang Selatan, Asisten Komisioner Shamsul Amar Ramli berkata, siasatan awal mendapati apabila adik kepada mangsa menegur suspek memandu laju yang boleh menyebabkan sebarang kejadian tidak diingini di kawasan perumahan itu.
Katanya, susulan kejadian mangsa cedera di bahagian kaki kiri manakala adiknya di bahagian muka.
“Bertindak hasil maklumat, polis berjaya memberkas lima individu di pekarangan Ibu Pejabat Polis Daerah ini dan tiga lagi di lokasi kejadian selama sejam bermula pukul 9 malam hari sama.

“Dua daripada suspek yang ditahan adalah adik-beradik dengan kesemuanya berusia 20 hingga 30 tahun,” katanya dalam kenyataan hari ini.
Beliau memberitahu, turut dirampas masing-masing sebuah bagi motosikal jenis dan kereta selain dua topi keledar.
Shamsul Amar menambah, semakan rekod mendapati tiga daripada suspek mempunyai rekod jenayah lampau termasuk seorang daripadanya terlibat 13 kes jenayah sebelum ini.
“Mereka kini direman selama dua hingga tiga hari dan kes disiasat mengikut Seksyen 148 Kanun Keseksaan,” katanya. -K! ONLINE


Tunggakan cukai, Najib mohon batal notis kebangkrapan
Oleh NORLIZAH ABAS

2 Jun 2021, 5:14 pm
KUALA LUMPUR – Datuk Seri Najib Tun Razak memfailkan permohonan di Mahkamah Tinggi di sini untuk membatalkan notis kebankrapan terhadap beliau yang didakwanya merupakan taktik konspirasi bertujuan merosakkan karier politiknya.
Bekas Perdana Menteri turut mendakwa notis kebangkarapan yang dikeluarkan oleh Lembaga Hasil Dalam Negeri (LHDN) bertarikh 4 Februari lalu berniat jahat (mala fide), menindas dan merupakan penyalahgunaan proses mahkamah.
Notis itu difailkan ekoran kegagalannya membayar tunggakan cukai tambahan berjumlah RM1.69 bilion kepada LHDN untuk tempoh enam tahun.
Selain itu, bekas Perdana Menteri turut memfailkan permohonan untuk menggantung prosiding kebankrapan itu sementara menunggu pelupusan rayuan di Mahkamah Rayuan yang ditetapkan pendengarannya pada 16 Jun ini.
Najib merayu keputusan Mahkamah Tinggi pada 22 Julai tahun lalu yang membenarkan permohonan LHDN untuk mendapatkan penghakiman terus bagi menuntut tunggakan cukai pendapatan tambahan berjumlah RM1.69 bilion.
Hakim Datuk Ahmad Bache mengarahkan beliau membayar tunggakan cukai tambahan itu bagi tempoh 2011 hingga 2017 atas alasan tunggakan itu merupakan hutang kepada negara yang perlu dijelaskan.

Peguam Wee Yeong Kang yang mewakili Najib memberitahu pihak media, kedua-dua permohonan itu difailkan pada 31 Mei lalu dan pengurusan kes selanjutnya ditetapkan pada 22 Julai
ini.
Hari ini ditetapkan untuk pengurusan kes secara dalam talian yang dikendalikan di hadapan Timbalan Pendaftar Mahkamah Tinggi, Ida Rahayu Sharif.
Prosiding itu turut disertai Peguam Kanan Hasil Al-Hummidallah Idrus dan Peguam Hasil Muhammad Nabil Abdul Halim bertindak bagi pihak LHDN.
Mengikut dokumen yang difailkan di mahkamah, Najib selaku penghutang memohon untuk membatalkan notis kebankrapan itu atas alasan beliau mempunyai penolakan penuh terhadap tuntutan pemiutang.
Katanya, ini kerana perintah Mahkamah Tinggi itu bukan penghakiman muktamad dalam konteks Akta Cukai Pendapatan 1967 atau Akta Insolvensi 1967.
Ujar beliau, permintaan untuk mengeluarkan notis kebangkrapan terhadapnya bersifat pramatang mengambil kira rayuannya yang kini tertangguh di Mahkamah Rayuan.
Penghutang menyatakan, penggantungan prosiding kebangkrapan itu tidak memprejudiskan kerajaan selaku pemiutang manakala beliau hanya menjalankan haknya untuk menyemak semula dan merayu kepada Pesuruhjaya Khas Cukai Pendapatan
Berdasarkan notis berkenaan, Najib perlu membayar RM1.69 bilion dengan lima peratus kadar faedah setahun atas jumlah baki dari 22 Julai tahun lalu  (tarikh keputusan Mahkamah Tinggi) hingga 4 Februari lalu iaitu RM45.9 juta serta kos RM15,000.
Setakat 4 Februari lalu, jumlah itu menjadi RM1,738,804,204.16. – K! ONLINE


TNB kongsi tip jimat tenaga sepanjang PKP 3.0
Oleh SITI AMINAH MOHD YUSOF

2 Jun 2021, 5:18 pm
PETALING JAYA – Tenaga Nasional Berhad (TNB) menyarankan pengguna memantau dan mengurus penggunaan elektrik di rumah bagi mengelak pembaziran tenaga terutamanya sepanjang Perintah Kawalan Pergerakan (PKP) 3.0 dilaksanakan.
Ketua Pegawai Runcit TNB, Datuk Megat Jalaluddin Megat Hassan berkata, kadar penggunaan elektrik domestik dijangka meningkat dalam tempoh tersebut kerana lebih banyak masa dihabiskan rakyat di tempat kediaman masing-masing.
“Namun pelanggan mempunyai pilihan berhubung perkara ini termasuk menutup suis peralatan apabila tidak digunakan dan mengamalkan tip cekap tenaga apabila menggunakan peralatan yang menggunakan banyak tenaga seperti alat pemanas air, penyaman udara, mesin basuh dan lampu.
“Manakala untuk lebih 1.2 juta pengguna TNB yang mempunyai meter pintar, mereka boleh memanfaatkan maklumat harian mengenai penggunaan elektrik yang tersedia di aplikasi myTNB bagi memantau penggunaan elektrik di kediaman,” katanya dalam kenyataan di sini hari ini.
Beliau berkata, langkah penggunaan tenaga yang cekap turut boleh diamalkan antaranya mematikan komputer selepas digunakan dan berhenti mengecas komputer riba selepas bateri dicas penuh selain menutup suis selepas penggunaan aksesori seperti pembesar suara, mesin pencetak dan pengimbas.
Pengguna juga perlu memastikan semua pintu, tingkap dan laluan udara ditutup sepenuhnya semasa menggunakan alat pendingin hawa di samping menggunakan kipas untuk membantu menyejukkan bilik supaya termostat penyaman udara boleh dilaraskan lebih tinggi antara 24 hingga 26 darjah Celsius.

Selain itu, tetapkan pemasa untuk mematikan alat pendingin hawa sebelum tidur dengan menetapkannya ditutup selepas penggunaan dan bersihkan penapis pendingin hawa kerana habuk pada penapis mengurangkan peredaran udara dan menjejaskan kecekapan peralatan tersebut.
TNB turut mengingatkan, penggunaan air panas semasa mencuci pakaian dengan muatan penuh menggunakan lebih banyak tenaga kerana ia mengambil masa untuk air dipanaskan selain pengguna dinasihati memanfaatkan cahaya semula jadi untuk mengurangkan penggunaan lampu elektrik.
Dalam pada itu, TNB berkata, masa mandian yang panjang dengan alat pemanas air turut menggunakan lebih banyak tenaga untuk memanaskan air secara berterusan.
“Apabila menggunakan ketuhar elektrik tindakan membuka dan menutup pintu ketuhar dengan kerap tidak akan mempercepatkan tempoh hidangan dimasak sebaliknya ia akan menyebabkan penggunaan elektrik yang lebih banyak untuk mengekalkan suhu ketuhar.
“Pengguna juga perlu mematikan suis dan menanggalkan plag peralatan elektrik apabila tidak digunakan kerana televisyen, kotak dekoder dan modem yang tidak dimatikan boleh meningkatkan penggunaan elektrik dalam jangka masa yang panjang,” jelasnya.
Maklumat lanjut berkaitan cara penggunaan elektrik yang berhemah boleh didapati di portal myTNB melalui www.mytnb.com.my dan pengguna boleh memantau penggunaan alat elektrik di kediaman mereka dengan melayari www.maevi.my.
Pelanggan turut boleh menghubungi TNB CareLine pada talian 1300-88-5454 bagi pertanyaan bil atau kunjungi Facebook TNB CareLine dan laman Twitter @Tenaga_Nasional. – K! ONLINE


RON97 naik dua sen, RON95, diesel kekal
Oleh NOR IDAYU BOSRO

2 Jun 2021, 5:10 pm
PUTRAJAYA – Harga runcit petrol RON97 naik dua sen kepada RM2.63 seliter berbanding RM2.61 sebelum ini bagi tempoh bermula tengah malam ini hingga 9 Jun depan.
Kementerian Kewangan berkata, harga runcit petrol RON95 pula kekal pada paras RM2.05 seliter manakala harga diesel kekal pada paras RM2.15 seliter.
Katanya, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter bagi melindungi pengguna daripada kesan kenaikan harga sebenar minyak di pasaran global.
“Walaupun harga pasaran sebenar bagi kedua-dua produk telah meningkat melebihi paras harga siling yang telah ditetapkan, kerajaan mengekalkan harga runcit RON95 dan diesel buat masa ini,” katanya hari ini.
Katanya, kerajaan akan terus memantau kesan perubahan harga minyak mentah dunia serta mengambil langkah yang bersesuai bagi memastikan kebajikan dan kesejahteraan rakyat terus terpelihara. – K! ONLINE


Zul Yahya saran pesakit Covid-19 Muslim dikuarantin di masjid
Oleh HANISAH SELAMAT

2 Jun 2021, 4:17 pm
PETALING JAYA – Pelakon yang bergelar penceramah bebas, Zul Yahya mencadangkan orang Islam yang positif Covid-19 dengan gejala ringan dikuarantin di dalam masjid.
Kata pemilik nama sebenar, Zulkiffili Yahaya , 48, fungsi masjid perlu diperluaskan dengan menghidupkan kembali amalan di dalamnya andai ingin mendapatkan bantuan Allah.
“Kenapa tak dikuarantinkan umat Islam positif Covid-19 bergejala ringan di masjid. Bukankah itu lebih baik kerana mereka dapat hidupkan amalan masjid 24 jam dan masjid pun tak sepi.
“Kenapa tak digunakan peluang ini untuk hidupkan solat fardu di masjid supaya menjadi suasana yang sangat luar biasa seperti solat Jumaat lebih banyak manfaat. Mungkin boleh menambahkan kebaikan kepada mereka.
“Kita semua tahu fungsi masjid itu sangat luas. Kita nak dapatkan bantuan Allah SWT, tapi rumah Allah SWT tidak diimarahkan. Ada cara Allah SWT bagi tetapi kenapa tak diusahakan?
“Ujian ini adalah hikmah buat kita, bukannya musibah,” luahnya menerusi Facebook.

Kata bintang filem Leftenan Adnan itu, sebagai menyokong perkara berkenaan, dia dan beberapa rakan bersedia menyumbang khidmat membantu menguruskan pesakit yang dikuarantin di tempat dicadangkan itu.
“Saya serta sahabat bersedia memberikan masa untuk menguruskan mereka yang berada di masjid itu.
“Ada masjid yang luas mampu meletakkan beratus jemaah. Paling menggembirakan solat fardu sentiasa penuh seperti solat Jumaat,” katanya lagi.
Tambah pelakon yang popular dengan drama Pepaya itu, saranan sama pernah disuarakan tahun lalu namun tiada pihak mempedulikannya.
“Para ulama yg dimuliakan lagi dikasihi serta sahabat, mohon dipanjangkan perkara ini,” katanya. – K! ONLINE


Ajal selepas beri ternakan biri-biri makan
Oleh ROSALWANI CHE SOH

2 Jun 2021, 4:24 pm
KOTA BHARU – Seorang lelaki warga emas meninggal dunia dipercayai akibat serangan jantung ketika dalam perjalanan pulang ke rumah selepas memberi makan biri-biri ternakannya di Lembah Sireh di sini hari ini.
Mayat mangsa, Ramli Sulaiman, 69, ditemui oleh seorang penghantar makanan di kawasan lampu isyarat berhampiran sebuah pusat beli-belah di sini kira-kira pukul 12.20 tengah hari.
Ketua Polis Daerah Kota Bharu, Asisten Komisioner Abdul Rahim Daud berkata, mayat mangsa dijumpai dalam keadaan tertiarap kira-kira 50 meter dari rumahnya.
“Pemeriksaan awal terhadap mayat itu mendapati tiada sebarang kesan yang boleh dikaitkan dengan unsur jenayah.
“Mangsa ditemui lengkap berpakaian baju-T berkolar warna putih, berseluar biru gelap dan memakai topi warna merah,”katanya ketika dihubungi Kosmo! hari ini.
Menurutnya, isteri mangsa turut memaklumkan bahawa mangsa keluar berjalan kaki dari rumah kira-kira pukul 10.30 pagi untuk memberi makan kambing biri-biri ternakannya.

“Berdasarkan keterangan isteri, mangsa juga didapati mempunyai sejarah penyakit jantung,”katanya.-K! ONLINE


Kumpulan BDB sumbang peralatan perubatan RM81,000
Oleh JAMLIAH ABDULLAH

2 Jun 2021, 4:29 pm
ALOR SETAR – Kumpulan Bina Darulaman Berhad (BDB) menyalurkan sumbangan peralatan perubatan bernilai RM81,000 kepada Hospital Sultanah Bahiyah (HSB) di sini sebagai inisiatif membantu barisan hadapan itu dalam usaha mengekang penularan Covid-19.
Komunikasi Korporat Kumpulan BDB dalam satu kenyataan di sini hari ini berkata, pihaknya menyumbangkan sebanyak 10 buah infusion pump dan 10 syringe pump yang mana ia merupakan peralatan amat diperlukan di unit rawatan rapi (ICU) HSB pada ketika ini.
“Kumpulan BDB memandang serius situasi semasa pandemik Covid-19 di Kedah dan syarikat terpanggil untuk turut serta membantu meringankan beban petugas barisan hadapan yang merawat dan menyelamatkan nyawa rakyat di negeri ini.
“Ini merupakan antara inisiatif tanggungjawab sosial korporat (CSR) Kumpulan BDB bagi membantu petugas barisan hadapan dan diharapkan sumbangan peralatan perubatan ini dapat membantu meringankan beban pihak hospital,” katanya.
Sumbangan peralatan perubatan berkenaan diserahkan kepada Pengarah HSB, Dr. Zaiton Udin. – K! ONLINE


Pemeriksaan rapi faktor Plaza Tol Jalan Duta sesak
2 Jun 2021, 5:07 pm
PETALING JAYA – Pemeriksaan rapi yang dilakukan oleh polis merupakan antara faktor yang menyebabkan berlakunya kesesakan jalan raya yang teruk di Plaza Tol Jalan Duta sepertimana yang tular, kelmarin.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Zulkefly Yahya berkata, hasil semakan mendapati kesesakan itu berlaku antara pukul 12.30 tengah hari hingga 2.30 petang, kelmarin.
Menurutnya, sepanjang tempoh itu, kira-kira 4,536 kenderaan telah diperiksa oleh petugas JSPT.
“Punca utama kesesakan adalah kerana pemeriksaan rapi yang telah dilakukan oleh pihak polis bagi memastikan orang awam mengikuti prosedur operasi standard (SOP) yang telah ditetapkan.
“Kesesakan tersebut juga disebabkan oleh orang ramai yang keluar membuat pelbagai urusan penting sebelum bermulanya Perintah Kawalan Pergerakan (PKP) penuh yang bermula semalam,” ujarnya dalam kenyataan hari ini.
Jelas beliau, hasil pemeriksaan secara menyeluruh juga mendapati kenderaan-kenderaan tersebut mempunyai surat kebenaran merentas negeri daripada pihak berkuasa.

“Justeru itu, JSPT Kuala Lumpur akan terus membuat pemeriksaan secara terperinci bagi memastikan tiada pelanggaran SOP PKP 3.0 dilakukan,” ujarnya.
Terdahulu, tular satu video berkenaan kesesakan jalan raya di Plaza Tol Jalan Duta sehingga tiga kilometer yang didakwa berpunca daripada orang ramai yang dalam perjalanan pulang ke kampung. – K! ONLINE


Oxfordshire bandar bebas rokok menjelang 2025
Oleh KOSMO!

2 Jun 2021, 4:45 pm
LONDON – Oxfordshire bakal menjadi bandar pertama di Britain yang melarang aktiviti merokok di kawasan terbuka dengan sasaran menjadi bandar bebas rokok menjelang 2025, lapor akhbar The Sun semalam.
Larangan tersebut akan bermula sejurus penamatan perintah berkurung di Britain yang bakal menyaksikan lebih banyak restoran dibuka serta peningkatan aktiviti makan di luar.
Di bawah pelan yang dipersetujui oleh pegawai kesihatan awam sebelum bermulanya pandemik Covid-19, keutamaan pada tahun ini akan diberikan kepada strategi termasuk untuk mewujudkan lebih banyak kawasan yang memberikan rasa ‘hebat’ bagi mereka yang tidak merokok.
Ini termasuk menggalakkan majikan untuk menghentikan sikap merokok dalam kalangan pekerja selain mewujudkan kawasan bebas rokok di laluan pejalan kaki di sekitar restoran.
Pengarah Kesihatan Awam Oxfordshire, Ansaf Azhar berkata, strategi itu merupakan satu kaedah jangka panjang dalam mengubah budaya merokok selain mengurangkan kadar kematian akibat penyakit berkaitan tembakau.
“Kami enggan memaksa orang ramai untuk tidak merokok. Sebaliknya, ini merupakan cara untuk mewujudkan persekitaran di mana sikap tidak merokok sangat digalakkan.

“Namun, perkara tersebut tidak akan berlaku dalam jangka masa singkat,” ujarnya. – AGENSI


Tujuh individu dikompaun kerana pelitup muka
Oleh DIYANATUL ATIQAH ZAKARYA

2 Jun 2021, 4:45 pm
MELAKA – Polis negeri ini mengeluarkan sebanyak 24 kompaun dengan tujuh daripadanya membabitkan kesalahan pelitup muka sepanjang hari pertama pelaksanaan sekatan pergerakan penuh, semalam.
Ketua Polis Melaka, Datuk Abdul Majid Mohd. Ali berkata, pihaknya bagaimanapun amat kesal apabila masih terdapat kompaun yang terpaksa dikeluarkan pihak polis atas kesalahan pelitup muka.
Katanya, senario itu tidak sepatutnya berlaku memandangkan sudah lebih setahun negara bergelut dengan pandemik Covid-19.
Abdul Majid
“Sepanjang hari pertama pelaksanaan sekatan pergerakan penuh, sebanyak 24 kompaun telah dikeluarkan dengan tujuh daripada membabitkan kesalahan pelitup muka.
“Ini yang kita amat ralat, setelah setahun negara berdepan pandemik Covid-19, masih ada orang yang tidak pakai pelitup muka,”katanya ketika ditemui di Ibu Pejabat Polis Kontinjen (IPK) Melaka, di sini, hari ini.
Mengulas lanjut, beliau berkata, baki kompaun yang dikeluarkan adalah melibatkan pelbagai kesalahan lain yang dikesan ketika di sekatan jalan raya (SJR) termasuk keluar rumah tanpa alasan munasabah.-K! ONLINE


Penerbangan tentera dekat Malaysia latihan rutin – China
Oleh KOSMO!

2 Jun 2021, 4:42 pm
BEIJING – China menyatakan hari ini bahawa penerbangan 16 pesawat tentera melintasi perairan tuntutan bertindih di luar pantai Malaysia adalah  latihan rutin selepas negara Asia Tenggara itu menuduh Beijing menceroboh kedaulatannya.
Malaysia mengerahkan skuadron jet  pejuangnya untuk memintas pesawat-pesawat pengangkutan tentera udara China itu yang berada dekat Pulau Borneo di Laut China Selatan.
Menteri Luar Malaysia, Datuk Seri  Hishammuddin Tun Hussein mengkritik penerbangan itu sebagai pencerobohan dan berkata, kerajaan negaranya  akan menghantar bantahan kepada Beijing di samping memanggil duta China.
Bagaimanapun, seorang jurucakap Kedutaan China di Kuala Lumpur berkata, ‘aktiviti itu adalah penerbangan latihan rutin tentera udara China dan tidak menyasarkan mana-mana negara.’
“Menurut undang-undang antarabangsa, pesawat tentera China memiliki kebebasan untuk terbang di ruang udara antarabangsa tersebut.
“Pesawat-pesawat itu tidak memasuki ruang udara milik mana-mana negara,” kata jurucakap tersebut dalam satu kenyataan.

Kumpulan pesawat itu terbang 110 kilometer di luar wilayah Malaysia di Borneo dan tidak menjawab cubaan untuk menghubungi mereka sekali gus mendorong Malaysia menghantar jet pejuangnya.
Semua pesawat China itu berpatah balik sebelum memasuki ruang udara Malaysia.
Bagaimanapun,  Hishammuddin berkata, pesawat-pesawat China itu telah memasuki zon maritim Malaysia dan menyifatkan insiden tersebut sebagai pencerobohan ke atas ruang udara dan kedaulatan negara.
China menuntut hampir keseluruhan Laut China Selatan dan membina pos tentera di sebilangan pulau kecil dan terumbu karang di zon maritim berkenaan.
Hubungan Malaysia-China kebiasaannya baik tetapi insiden kelmarin berlaku ketika ketegangan di Laut China Selatan semakin meruncing.
Selain Malaysia dan China laut itu turut dituntut oleh Vietnam, Filipina, Brunei dan Taiwan. – AFP


Mengaku tidak salah buat hantaran palsu
Oleh NUZULSHAM SHAMSUDDIN

2 Jun 2021, 4:33 pm
SELAYANG – Seorang lelaki mengaku tidak bersalah di Mahkamah Sesyen di sini hari ini atas pertuduhan membuat penghantaran komunikasi  palsu dalam Facebook berhubung kehilangan jongkong emas lebih 200 kilogram (kg) di sebuah kuil.
Tertuduh D.Arumugam,51, yang bekerja sendiri membuat pengakuan tidak bersalah itu selepas pertuduhan dibacakan terhadapnya di hadapan Hakim Nur Rajiah Mat Zin.
Mengikut pertuduhan, Arumugam didakwa telah menggunakan aplikasi laman sosial Facebook ‘Arun Dorasamy’ secara sedar membuat dan memulakan penghantaran komunikasi yang palsu dengan niat untuk menyakitkan hati orang lain pukul 4.27 petang pada 6 Februari 2020.
Hantaran itu kemudian dibaca pada 23 Februari 2020 pukul 9 pagi di Pejabat Kuil Batu Caves, Gombak di sini.
Sementara itu di mahkamah sama, seorang wanita turut mengaku tidak bersalah atas pertuduhan membuat penghantaran komunikasi bersifat ancaman berhubung isu sama.
R.Thanaletchimy, 63, didakwa memulakan penghantaran komunikasi yang mengancam sifatnya kepada satu kumpulan Whatsapps dalan bahasa Tamil dengan niat untuk menyakitkan hati orang lain pukul 2.27 petang pada 11 Februari 2020.

Hantaran itu kemudian dibaca pada hari sama pukul 2.30 petang di pejabat kuil yang sama.
Berikutan itu, kedua-dua tertuduh didakwa mengikut Seksyen 233(1)(a) Akta Komunikasi dan Multimedia 1998 (Akta 588) dan boleh dihukum dibawah Seksyen 233(3) akta sama yang memperuntukkan hukuman denda maksimum RM50,000 atau penjara maksimum setahun atau kedua-duanya sekali jika sabit kesalahan.
Mahkamah kemudian membenarkan setiap tertuduh diikat jamin sebanyak RM6,000 dengan seorang penjamin dan tarikh 1 Julai ini ditetapkan sebutan semula kes. -K! ONLINE


Lelaki dibunuh sebab tegur anak jiran
Oleh ASLIZA MUSA

2 Jun 2021, 5:02 pm
TELUK INTAN – Berang kerana anak ditegur jiran menjadi motif pembunuhan seorang lelaki di tapak pembinaan perumahan di Taman Desa Maju di Langkap pada 13 Mei lalu.
Ketua Polis Daerah Hilir Perak, Asisten Komisioner Ahmad Adnan Basri berkata, motif itu terdedah selepas lima individu termasuk suspek utama berusia 34 tahun ditangkap, Selasa lalu.
“Pembunuhan dipercayai setelah suspek marah kerana mangsa menegur anaknya membuat bising iaitu menunggang motosikal di hadapan rumah lelaki itu.
“Mangsa dan suspek utama tinggal berjiran iaitu hanya berselang dua buah rumah,” katanya di sini hari ini.
Menurut Ahmad Adnan, susulan kejadian itu suspek dan empat lelaki berusia lingkungan 20 hingga 30 tahun telah direman bagi membantu siasatan.
“Lelaki itu akan didakwa di Mahkamah Teluk Intan esok mengikut Seksyen 302 Kanun Keseksaan kerana membunuh, Seksyen 326 dan Seksyen 324 Kanun Keseksaan.

“Empat lelaki lain yang ditangkap bersama diberi jamin dan diikat bon di bawah Seksyen 118 Kanun Prosedur Jenayah sebagai saksi pendakwaan,” katanya.-K! ONLINE


Pengantin belanjakan RM87,658 sajikan ayam KFC kepada tetamu
Oleh KOSMO!

3 Jun 2021, 9:00 pm
LONDON – Sepasang suami isteri yang juga  penggemar menu makanan segera,  Kentucky Fried Chicken (KFC), membelanjakan wang sebanyak  £15,000 (RM87,658) bagi membeli hidangan Bargain Buckets KFC untuk dijamu kepada tetamu yang hadir pada majlis perkahwinan mereka, lapor laman berita Daily Records semalam.
Elliot dan Jessica Caswell-James memberitahu, mereka berkongsi satu menu ayam goreng tersebut semasa janji temu pertama 12 tahun lalu.
Semenjak  itu, pasangan tersebut akan makan KFC pada setiap minggu.
Bagi meraikan hari bahagia mereka, pasangan tersebut memberikan bakul berisi juadah KFC yang ditempah khas bersama barangan cenderahati lain kepada semua tetamu yang menghadiri majlis perkahwinan mereka tahun lalu.
Jessica juga mendedahkan bahawa semasa mengandungkan  anak perempuan mereka, Eva, dia mengidam untuk makan KFC.
“Semasa hamil, saya sangat mengidam untuk makan kepak pedas KFC bersama sos selepas memastikan ia benar-benar selamat untuk dimakan ibu hamil,” kata Jessica.

Mereka yang bakal menyambut ulang tahun perkahwinan pertama menang satu pertandingan anjuran KFC dan dinobatkan sebagai peminat KFC paling setia di Britain oleh rangkaian restoran makanan segera popular itu.
Pasangan tersebut yang berasal dari Tipton, dekat Birmingham, menerima hadiah berupa lawatan ke cawangan KFC pertama yang terletak di Kentucky, Amerika Syarikat.
“Saya sangat teruja apabila menerima e-mel daripada KFC yang menyatakan bahawa kami menang pertandingan itu.
“Saya rasa ia sangat lengkap. Kami makan KFC semasa hari perkahwinan dan teruja untuk melawat restoran KFC pertama di dunia, belajar tentang sejarahnya dan mengambil gambar,” kata Jessica. -Agensi


Satu lori minyak hitam dibuang dalam Sungai Buluh
Oleh MOHAMAD FAIZAL HASHIM

3 Jun 2021, 8:16 pm
JOHOR BAHRU – Sebuah premis tanpa lesen perniagaan di kawasan perindustrian Pasir Gudang di sini diserbu sepasukan penguatkuasa Jabatan Alam Sekitar (JAS) Cawangan Pasir Gudang, hari ini.
JAS negeri Johor berkata, serbuan dilakukan susulan aduan orang awam yang memaklumkan kilang terbabit disyaki membuang sisa industri ke dalam Sungai Buluh.
“JAS telah menjalankan siasatan di sepanjang Sungai Buluh dan mendapati punca sisa minyak hitam dari sebuah premis tanpa lesen perniagaan yang menjalankan aktiviti jual beli produk sawit.
“Hasil siasatan mendapati pelepasan minyak dilepaskan dari satu tangki sebuah lori tangki dalam kawasan premis.
“Sebanyak empat persampelan sisa buangan telah diambil untuk dianalisa Jabatan Kimia Malaysia bagi tindakan penguatkuasaan selanjutnya,” katanya dalam kenyataan hari ini.
Kenyataan itu berkata, pihak premis berkenaan diarahkan untuk serta-merta menjalankan pembersihan tumpahan minyak tersebut.

Katanya, kertas siasatan juga akan dibuka untuk membawa pesalah ke muka pengadilan.
Kes disiasat di bawah Seksyen 25 Akta Kualiti Alam Sekeliling (AKAS)1974.
“JAS akan sentiasa memantau aktiviti premis dan semua pemain industri diingatkan untuk sentiasa mematuhi AKAS 1974 dan tidak melakukan sebarang pencemaran.
“Sebarang aduan pencemaran alam sekitar orang ramai boleh menghubungi talian bebas tol JAS 1800882727 atau membuat aduan secara atas talian di eaduan.doe.gov.my,” ujarnya.-K! ONLINE


Bukan mengamuk sebab ibu dicucuk vaksin
Oleh MUHAMMAD AYMAN GHAFFA

3 Jun 2021, 11:07 pm
KOTA BHARU – Jabatan Kesihatan Negeri Kelantan (JKNK) menafikan video tular di media sosial yang mengatakan bahawa seorang lelaki mengamuk selepas ibunya telah disuntik vaksin di Klinik Kesihatan Pengkalan Kubor baru-baru ini.
Pengarahnya, Datuk Dr. Zaini Hussin berkata, video yang tular itu merupakan video yang dirakam dan telah tular pada 5 Julai tahun lalu dan kini dikesan tular sekali lagi sejak kelmarin.
Katanya, isu sebenar dalam kes melibatkan seorang lelaki yang berkain pelikat itu adalah kerana dia tidak berpuas hati selepas ibunya telah dikehendaki menjalani ujian darah.
Ujarnya, ujian itu perlu dijalankan selepas mendapati ibunya menghidap penyakit darah tinggi dan kencing manis.
“Isu kali ini dikaitkan dengan vaksin oleh netizen meskipun kata-kata lelaki dalam video tersebut tidak difahami oleh mereka.
“Seterusnya, ramai membuat andaian bahawa amukan lelaki itu berpunca daripada doktor telah menyuntik vaksin kepada ibunya, namun wanita berkenaan menolak. Ada juga yang mengatakan bahawa lelaki itu mengamuk kerana tidak mendapat vaksin,” katanya dalam satu kenyataan hari ini.

Menurut Zaini, pemeriksaan JKNK mendapati, lelaki dalam video itu merupakan pesakit Bipolar Affective Disorder dan mendapat rawatan di Jabatan Kesihatan Mental dan Psikiatri di Hospital Raja Perempuan Zainab II di sini.
“Sehubungan dengan itu, satu laporan polis telah dibuat terhadap lelaki berkenaan selepas dia mengamuk dan membaling sebiji batu-bata ke arah cermin tingkap bilik rawatan kecemasan dan bilik terapi metadone.
“Tiada sebarang kecederaan dilaporkan dalam insiden tersebut. Polis telah menahan lelaki itu dan siasatan lanjut telah dijalankan,” katanya.
Terdahulu, tular di media sosial video berdurasi 30 saat yang memaparkan seorang lelaki berkain pelikat mengamuk di sebuah klinik kesihatan sejak beberapa hari lalu.
Lelaki itu dilihat menghempas meja dan memaki orang awam dalam dialek Kelantan yang berada di situ sebelum berlalu pergi dengan menunggang motosikal. – K! ONLINE


Lebah boleh ‘arah’ pokok berbunga awal
Oleh KOSMO!

3 Jun 2021, 9:58 pm
ZURICH, Switzerland -Sekumpulan saintis di Switzerland mendapati  lebah menggigit daun pokok dalam tindakan manipulasi supaya bunga pokok tersebut mekar lebih awal daripada biasa, lapor sebuah portal berita kelmarin.
Kajian mereka mendapati perbuatan tersebut mendorong pokok tomato mekar sebulan lebih awal dan pokok sawi mekar dua minggu lebih awal.
Lebah dikatakan berbuat demikian ketika keluar pada awal musim panas.
Perbuatan menggigit daun itu dikatakan menjadi cara untuk lebah memberitahu bunga bahawa ia memerlukan makanan (madu) dan menawarkan khidmat sebagai ejen pendebungaan sebagai balasan.
Kumpulan saintis tersebut telah meniru cara lebah tetapi kurang berjaya. Daun pokok yang mereka cucuk menggunakan peralatan tajam gagal mendorong pokok tersebut mekar lebih awal seperti yang dilakukan oleh lebah.
Susulan itu, mereka percaya lebah mempunyai peralatan biologi lain selain mandibel yang digunakan untuk menggigit daun bagi mendorong bunga mekar lebih awal.

Sekiranya mekanisme lebah itu dapat dirungkai, ia bakal menjadi antara penemuan terbesar dalam pembangunan pertanian selepas penemuan baja nitrogen.
Di sebalik kesan perubahan iklim, lebah mempunyai keupayaan untuk memanipulasi pokok pilihannya supaya menghasilkan bunga pada waktu yang diperlukan bagi mengelakkan kebuluran. – Agensi


Indonesia batal hantar jemaah haji tahun ini
Oleh KOSMO!

3 Jun 2021, 8:29 pm
JAKARTA – Pemimpin Indonesia melalui Kementerian Agama (Kemenag) akhirnya membuat keputusan untuk membatalkan penghantaran jemaah haji ke tanah suci Mekah bagi tahun 2021, lapor laman berita Sindonews.
“Telah ditetapkan bahawa penghantaran jemaah haji Indonesia yang menggunakan kuota haji dan lain-lain adalah dibatalkan,” kata Menteri Agama, Yaqut Cholil Qoumas dalam satu sidang akhbar yang diadakan hari ini.
Keputusan tersebut dibuat Kemenag selepas berbincang dengan Dewan Perwakilan Rakyat Republik Indonesia (DPR RI).
Antara sebab keputusan itu diambil ialah pemimpin republik itu bertanggungjawab untuk melindungi penduduknya daripada pandemik Covid-19 yang masih melanda dunia ketika ini.
Keputusan tersebut juga dibuat selepas mempertimbangkan keputusan pihak berkuasa Arab Saudi yang belum menjemput kerajaan Indonesia berkenaan pelaksanaan ibadah haji.
“Kami memutuskan untuk mengikut keputusan Menteri Agama berkenaan pembatalan penghantaran jemaah haji bagi tahun 2021,” kata kementerian itu. -Agensi


Varian Nepal dikesan di Britain
Oleh KOSMO!

3 Jun 2021, 9:30 pm
LONDON – Satu varian koronavirus yang dikaitkan dengan Nepal ditemui pada lebih 20 orang di Britain dan merupakan mutasi daripada varian India, lapor laman berita MailOnline.
Beberapa sumber berkata, saintis-saintis Britain sedang menyiasat virus mutan itu dan percaya ia mungkin berasal dari Nepal.
Bagaimanapun, menteri kesihatan negara itu dan Pertubuhan Kesihatan Sedunia (WHO) berkata, mereka tidak mengetahui mengenai kewujudan sebarang varian baharu.
Pakar-pakar telah memaklumkan para menteri tentang virus baharu itu dan dipercayai telah tersebar ke beberapa negara di Eropah.
Terdapat laporan semalam bahawa varian baharu itu telah dikesan di Portugal.
Sementara itu, Menteri Kesihatan Nepal, Hridayesh Tripathi memberitahu CNN bahawa laporan media mengenai varian baharu Covid-19 itu adalah palsu.

WHO agak perlahan dalam mengklasifikasikan varian baharu Covid-19 pada masa lalu dan mempunyai definisi lebih ketat mengenai sesuatu varian.
Varian Nepal dipercayai merupakan versi varian India yang mempunyai beberapa mutasi baharu. – Agensi


Cubaan dua tahanan lari daripada polis gagal
Oleh NOOR HAYATI MAMAT

3 Jun 2021, 8:29 pm
HULU TERENGGANU – Cubaan nekad dua lelaki yang merupakan suspek kes curi melarikan diri daripada tahanan polis tidak berhasil apabila mereka berjaya diberkas semula di Kampung Temala, Pengkalan Berangan, Marang hari ini.
Sewaktu melarikan diri pada pukul 10.45 malam, mereka bersama dua tahanan lain dalam perjalanan pulang lokap Balai Polis Ajil di sini dari Mahkamah Majistret Marang di sini.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, terdahulu kedua-dua suspek kes curi itu yang diberkas pada 30 Mei lalu dibawa ke Mahkamah Majistret Marang dengan sebuah van bagi permohonan sambung reman pada pukul 8.30 pagi.
“Sewaktu dalam perjalanan pulang semula ke lokap Balai Polis Ajil, kedua-dua suspek yang duduk di tempat duduk penumpang belakang van dengan keadaan tangan bergari berantai telah tiba-tiba menyerang anggota polis yang mengiringi mereka.
“Dua lelaki masing-masing berusia 38 dan 39 tahun yang memakai pakaian lokap berwarna jingga itu kemudiannya berjaya meloloskan diri dengan melompat dari pintu belakang van polis,” katanya kepada Kosmo! di sini hari ini.
Mohd. Adli berkata, kedua-dua suspek telah melarikan diri ke dalam sebuah kebun kelapa sawit sebelum cuba dikejar dua anggota polis terlibat sehingga berlaku pergelutan.

Beliau berkata, pergelutan tersebut menyebabkan dua anggota polis berkenaan mengalami kecederaan ringan sebelum operasi memburu tahanan terlepas itu dilancarkan pada pukul 11.20 pagi.
“Operasi tersebut berjaya menahan kembali suspek pertama berusia 39 tahun di kawasan kelapa sawit kira-kira satu kilometer (km) dari lokasinya melarikan diri pada pukul 12.03 tengah hari.
“Suspek kedua berusia 38 tahun pula berjaya diberkas semula kira-kira tiga kilometer daripada lokasi penemuan tahanan pertama pada pukul 1.12 tengah hari,” katanya.
Mohd. Adli berkata, kedua-dua suspek dibawa semula ke Balai Polis Ajil untuk disiasat mengikut Seksyen 223 Kanun Keseksaan dan Seksyen 224 akta sama. – K! ONLINE


Pekebun sayur maut dihempap pokok tumbang
Oleh ASLIZA MUSA

3 Jun 2021, 8:22 pm
TANJUNG MALIM – Malang menimpa seorang penunggang motosikal warga emas apabila maut setelah dihempap sebatang pokok yang tumbang berhampiran persimpangan lampu isyarat dekat Taman Universiti di sini hari ini.
Kejadian pada pukul 4.30 petang itu ketika hujan lebat dan angin kencang mengakibatkan mangsa, Chin Kock Heng, 67, meninggal dunia akibat kecederaan parah.
Dia yang bekerja di sebuah kebun sayur di Kampung Simpang Empat dalam perjalanan pulang ke rumahnya di Taman Ketoyong di sini.
Ketua Balai Bomba dan Penyelamat (BBP) Tanjung Malim, Mohd. Zairul Fahmi Mohd. Nazari berkata, sembilan anggota bersama sebuah jentera bergegas ke lokasi kejadian sebaik menerima panggilan pada pukul 4.41 petang.
Katanya, sebaik tiba pihaknya mendapati sebatang pokok telah tumbang secara melintang dengan mangsa terbaring di atas jalan.
“Pokok tersebut telah menghempap mangsa yang ketika itu sedang menunggang motosikal. Kejadian berlaku ketika hujan lebat dan angin kencang.

“Mangsa disahkan meninggal dunia oleh pasukan perubatan dan mayatnya diserahkan kepada pihak polis untuk tindakan lanjut,” katanya.
Menurut beliau, kerja-kerja pembersihan pokok tumbang itu dijalankan oleh anggotanya bersama Angkatan Pertahanan Awam Malaysia (APM) sehingga operasi tamat pada pukul 5.32 petang. – K! ONLINE


Suami, isteri nyaris maut kereta terhumban tepi sungai
Oleh ROSLIZA MOHAMED

3 Jun 2021, 8:39 pm
MACHANG – Pasangan suami isteri nyaris maut selepas kereta yang dinaiki mereka terhumban ke kawasan tepi sungai di Kampung Bandar Hilir, Kemubu di sini hari ini.
Kejadian pada pukul 9 pagi itu menyebabkan kedua-dua mangsa yang berusia 55 dan 51 tahun mengalami kecederaan pada beberapa bahagian anggota badan.
Ketua Balai Bomba dan Penyelamat (BBP) Ketereh, Penolong Penguasa Bomba Ahmad Fakaruddin Berahim berkata, pihaknya menerima panggilan kecemasan pada pukul 9.03 pagi sebelum bergegas ke lokasi kejadian bersama sembilan anggota.
Katanya, apabila tiba di lokasi kejadian, sebuah kereta jenis Perodua Kancil dipercayai terbabas sebelum merempuh penghadang jambatan.
“Siasatan mendapati, insiden itu menyebabkan kereta berkenaan terhumban ke kawasan tepi sungai dengan keadaan bahagian hadapannya tersangkut pada sebatang pokok.
“Terdapat seorang penumpang wanita mengalami kecederaan pada bahagian muka dan tersepit di bahagian tempat duduk hadapan. Pemandunya pula telah dikeluarkan dengan bantuan orang awam,” katanya ketika dihubungi Kosmo! hari ini.

Katanya, pemandu kereta itu dihantar ke Hospital Machang di sini manakala isterinya ke Hospital Raja Perempuan Zainab II, Kota Bharu untuk rawatan lanjut. – K! ONLINE